Uberan - Euskal Idazleen Elkartea - Federico Leon: testua hasiera besterik ez da\nFederico Leon: testua hasiera besterik ez da\nFederico Leon (Buenos Aires, 1975) idazle, aktore eta zuzendari argentinarra bisitan izan genuen Bilbon, urrian ospatutako BAD antzerki jaialdian. Bertan eskaini zuen Las ideas antzezlana, eta haren zenbait pelikula ere ikusi ahal izan ziren. Registros izeneko liburuan topa daitezke bere lehenengo teatro testuak.\nTeatro testuen bilduma bat baino gehiago da Registros (Adriana Hidalgo editora, 2005) liburua: Federico Leon antzerkigilearen ibilbideko lehen urteetako testuak topa daitezke bertan, dramaturgiari buruzko oharrekin, antzerkiari buruzko gogoetekin eta emanaldietako argazkiekin tartekatuta. Teatro testuen bilduma bat baino gehiago da ere, teatro idazle egile garaikide askoren joeraren, gogoetaren, talka estetikoaren isla delako neurri handi batean. Honako hau dio egileak liburuan:\nNire ustez teatro idazkuntzak, objektuek, obraren zentzuak, ez dute entseguetako esperientzian azaleratzen den sakontasuna erdiesten. Haietan lehenengo kapak agertuko balira bezala da, entseguetan kapa horietan sakondu ahala zentzuz beteriko kapa gehiago joango dira azaleratzen, errelatoen aniztasun bat.\nAntzerkian testua hasiera besterik ez da. Ez helburua, ez oinarria, ez hezurdura; abiapuntu bat besterik ez. Eta abiapuntu horri ahalik eta kalitaterik handiena ematean datza gakoa. Rodrigo Leonen testuek pisua dute, lan fisikoari lotuta intuitzen den ahozkotasun baten isla, literaturtasunari egiten zaion hurbilketa ere tarteka. Ez dago Rodrigo Leonen teatroa ezagutzerik liburu honetan, baina bada haren obraren arrastoen bilduma bat:\n(El adolescente antzezlanean, MIGUEL mintzo da:)\nAsko hitz egiten dut beti,\neta inoiz ez zait ateratzen esan nahi dudana.\nEta zergatik esaten ditut nik hainbeste hitz, eta hala ere atera ez?\nEz dakidalako hitz egiten.\nHitz egiten dakitenek gutxi hitz egiten dute, dakitenek.\nbaina isiltzeak talentu handia eskatzen du eta nik ez dut\nbere arriskuak dauzka,\nazkenean zera erabaki nuen,\nhoberena kantatzea dela.\nFederico Leonen bilakaera suma daiteke liburu honetako testuetan, hitzetan islaturik: 1997ko Cachetazo de campotik 2003ko El adolescentera doazen testuak dira, sei obra denera. Urrun daude obra horiek, lan ugari egin du haien ostean, baina badute gaurkotasunik hala ere, atzeman egin daitekeelako egileak ostera ere teatroaren mugak eta konbentzioak ezbaian jartzeko izan duen jarrera. Zentzu horretan, azken urteetan egin dituen lanik ezagunen artean Las multitudes eta Las Ideas bezalako lanak daude. Lehenengoan 120 aktore igotzen zituen aldiro oholtzara, eta masa ahalegin horren baitan bakoitzaren norbanakotasuna nabarmentzea lortzen zuen azkenik. Las Ideas lanean (Bilbon berriki aurkeztutakoa) antzezlan baten sortze prozesua bera jartzen du agerian, antzerkia-zer-den-zer-ez-den gogoeta umorez eta amarruz taularatuz:\n“Paradoxikoa da, baina sortze prozesua agerian uzteak ilusio handiagoa sortzen du. (...) Trukua ikustearen emozioa. Hariak ikusi eta negar egitea hariak ikustean”.\nAntzezlanez gain, hainbat filma zuzendu eta idatzi ditu Leonek. Haien artean, hemen osorik ikusi dezakezuen hau: Estrellas (2007). Filmak aurrera egin ahala, ironia handiz eta lerro arteko kritikotasun basatiaz antzerkia eta artearen beraren zentzua ezbaian jartzen du, karga sozial handiz.\nGaurko mundu desorekatu honetan... norena da artea? Nor da aktore?\nFederico Leo?n Buenos Airesen jaio zen, 1975ean.\nAntzerkiaren arloan, lan hauek idatzi eta zuzendu ditu: “Cachetazo de campo”, “Museo Miguel A?ngel Boezzio”, “Mil quinientos metros sobre el nivel de Jack”, “El adolescente”, “Yo en el Futuro”, “Las Multitudes”, “Las ideas”.\n“Todos juntos” bere lehen filma idatzi eta zuzendu zuen eta bertan aktore aritu zen. 2007an, “Estrellas” bere bigarren filma idatzi eta Marcos Marti?nezekin zuzendu zuen. 2009an, Marti?n Rejtmanekin, “Entrenamiento elemental para actores” idatzi eta zuzendu zuen.\n2014an, “La u?ltima peli?cula” egin zuen.


EHBildu | alternatiba.net\nAyem Oskozi, berriz, ongietorri esan nahi diogu. Ongietorri udaletxeari eta zinegotzi ardurari, izan ere Donostiako EH Bilduren militantea hasieratik izan da eta, beraz, ez dugu aurkezpen gehiegirik egin behar. Denok ezagutzen duzue, udal hauteskundetarako zerrendan bederatzigarrena joan zen eta berari egokitu zaio Axi Jakaren lekukoa hartzea.\nAlternatibako kide eta EH Bilduren legebiltzarkide Josu Estarronaren partehartzea Hala Bedi Irratiak egindako eskaerari jarraituz, eta batzordeak eskatuta, 2012ko lehiaketaren, hori baliogabetzearen eta ondorengo prozesu judizialaren egoera azaltzeko.\nDel Riok nabarmendu duenez, “Alternatibaren baitan ez dago inolako beldurrik EH Bildu berrian desagertu edota eragiteko gaitasuna galtzeko”; guztiz kontrakoa, izan ere, “hemendik aurrera ideia politikoak eta hauek oinarriekin partekatzeko gaitasuna izango da, kuoten gainetik, irizpideak ezartzeko bide nagusia”. Horrek ez du esan nahi, alabaina, “alderdiek eginiko ibilbidea eta ezkerraren adar desberdinetatik egindako ekarpenak desagertuko direnik”.\nAitor Miguel: ”Zabor grebaren arazoa ez zen benetan itxi, eta FCCk bere langileekiko presioarekin jarraitzen du, haiekin negoziatu gabe eta kaleratutako 8 langileak berronartu gabe. Enpresaren helburu bakarra etekin ekonomikoak handitzea da. Beste zabor kudeaketa eredu batetan sakontzeko garaia da, multinazionalen ase ezintasuna at uzten duena. Horregatik zabor lantaldearen bilera eskatzen dugu zaborren remunizipalizazioan aurrerapausoak emateko”\nEH Bildu osatzen duten alderdiek (Alternatiba, Aralar, Eusko Alkartasuna eta Sortu) ekitaldia egin dute, gaur eguerdian, Iruñeko Baluarten. EH Bilduren etorkizunari eta irekiko den ziklo berriari eragingo duten konpromisoa sinatu dute bertan alderdietako ordezkariek (Oskar Matute, Rebeka Ubera, Pello Urizar, Arnaldo Otegi).\nEstarrona "Diru publikoa bidegabe erabiltzeagatik epaitegian dagoen pertsona ezin da aurrekontuen zuzendari izan"\nAlternatibako kide eta EHBilduren legebiltzarkide Josu Estarronaren partehartzea, Eusko Jaurlaritzak aurrekontuen zuzendari izateko izendatutako pertsona diru publikoa bidegabe erabiltzeagatik epaitegietan dagoela salatzeko.


Buddy Programa - UPV/EHU\nArte Ederren Fakultatea/\nTruke ikasleei laguntzeko BUDDY programa\n"BUDDY" ikaslearen eginkizunak\nKrediturik nola lortu\nIzena-ematea. Web formularioa\nPrograma hau Fakultatearen beraren ekimena da. Helburua programa ezberdinen bidez heltzen zaizkigun ikasleei Fakultatean eta gure kulturan integratzen laguntzea da. Horretarako, lan hau boluntarioki egin nahi duten ikasleak eskatzen ditugu.\nEkimen honen bidez, etorkizunean trukea egin nahi duten ikasleek, eurek joan nahi luketen unibertsitateko ikasleren bat ezagutzeko aukera daukate, eta hori lagungarria izan ahal zaie etorkizuneko egonaldirako. Era berean, aukera izango dute norako unibertsitateko hizkuntza lantzeko eta hango kultura eta bizimoduaz zerbait ikasteko. Buddy programan parte hartzeak puntuak ematen ditu, geroago mugikortasun programetan plaza eskatzeko.\nAtzerriko ikaslearekin jarriko da harremanetan, posta elektronikoaren bidez, hona etorri aurretik, UPV/EHUn izango duen ciceronea izango dela adieraziz.\nHitzordua egingo du atzerriko ikaslearekin iritsi bezain pronto (autobus geltokian, hiriko tokiren batean edo campusean) lekartzakeen galderak erantzuteko eta Bilbon egin beharreko lehendabiziko egunetan laguntzeko, ahal bada hiria erakutsiko diolarik.\nHelp Centre-ra (Liburutegian Eraikina 2º Leioa) eraman eta erakutsiko dio, bertan laguntzen baitzaie bisitariei alojamendua aurkitzen eta UPV/EHUk atzerritarrentzat prestatutako hizkuntza ikastaroetan izena eman eta hauen datari buruzko informazioa ematen.\nFakultateko Nazioarteko Harremanetarako Dekanordetzara lagunduko du. Bisitariek etorreraren berri eman beharko dute eta dekanotzan sinatu eta zigilatuko zaie "Arrival Certificate" agiria.\nFakultatea erakutsiko dio atzerriko ikasleari (biblioteka, kafetegia, ordenagailu aretoak, fotokopiak, kirol zerbitzua...)\nLaguntza eskainiko dio atzerriko ikasleari irakasgaiak hautatzen eta aplikazio informatikoak (GAUR eta Egela) nola erabili ikasten.\nHiru kreditu lor ditzakezu buddy izateagatik\nUnibertsitateko araudiaren arabera, Buddy programan parte hartzearen truke, 3 kreditu arte lor ditzakezu.\nHona hemen baliokidetasuna: Kreditu bakoitza eskuratzeko, 30 orduko lana egiaztatu behar dira.\nKredituak lortzeko jardunbidea\nZure bisitatzaileak eman ahal duzun denbora baieztatuz.\nGuk agiri bat egingo dugu, errektoreordeak sinatzeko; agiria, fakultatearen idazkaritzan entregatu beharko dituzu, haiek ezarritako epean eta moduan, kredituak eskuratzeko.\nEskaera-epea, maiatzean (abuztuan-irailean iristen diren ikasleei harrera egiteko) eta azaroan (urtarrilean-otsailean iristen direnei harrera egiteko) zabaltzen da. Fakultateko Nazioarteko Harremanetarako Dekanordetzak mezu bat bidaltzen du @ikasle.ehu.eus helbidera, betetzeko epea adierazteko. Parte hartu nahi baduzu, eskaria bete dezakezu horretarako adierazten diren epeetan.\nWeb formularioa: BUDDY\n* NAN zenbakia\n* Telefono kontaktua\n* Ikasturtean zehar bizi zaren herria/hiria\n* Aurretik buddy izan zara?\nBeste hizkuntzarik eta maila\nEsatekorik (hizkuntza titulorik daukazun, herrialde jakin bateko bisitaria nahi duzun…)


pazko aldia, IV. astea zapatua\nJentilakana joko dogu.\nEg 13, 44-52\nHurrengo zapatuan, ia herri osoa batu zan Jaunaren berbea entzuteko. Jentetza ha ikusirik, juduak bekaitzez bete ziran eta irainez egiten eutsoen kontra Paulok esaten ebanari. Orduan, Paulok eta Bernabek ausarti esan eben:\n«Zuei adierazo behar geuntsuen lehenengo Jainkoaren hitza; baina berbea baztertu eta zeuen buruak betiko bizirako gaitzat ez dozuezan ezkero, jentilakana joko dogu. Jaunak hauxe agindu deusku-eta: "Nazinoen argitzat ezarri zaitut, salbamena lurraren bazterreraino eroan dagizun"».\nHau entzutean, jentilak poztu egin ziran eta Jaunaren berbea goresten eben. Eta betiko bizirako ziranek sinestu egin eben.\nJaunaren hitza zabaltzen joian herrialde guzti haretan. Baina juduek andra handiki jainkozale batzuk eta herriko jauntxoak berotu ebezan, eta Paulo eta Bernaberen kontra erasoaldia sortu eben eta euren lurraldetik bota ebezan. Paulo eta Bernabe, protesta moduan euren oinetako hautsa hareen aurka astindu eta Ikoniora joan ziran. Ikasleak, barriz, pozez eta Espiritu Santuaz beterik gelditu ziran.\nNi ikusten nauanak Aita ere ikusten dau.\nBete egizue lurra,eta izan zaiteze beraren jaun.\nHas 1, 262, 3\nJainkoak esan eban: «Egin dagigun gizakia geure antzera, geure irudiko; menperatu dagizala itsasoko arrainak, zeruko hegaztiak, etxeko abereak eta lurreko narrastiak».\nJainkoak, beraz, bere irudiko egin eban gizakia, Jainkoaren beraren irudiko egin eban; gizaseme eta emakume egin zituan. Eta bedeinkatu egin zituan Jainkoak eta esan eutsen: «Sortu egizuez umeak eta ugaritu, bete lurra eta izan beraren nagusi; menperatu egizuez itsasoko arrainak, zeruko hegaztiak eta lurrean dabilzan piztia guztiak».\nJainkoak esan eban: «Begira, zuei emoten deutsuedaz lurraren azalean diran hazidun landare guztiak eta hazidun frutua dakarren zuhaitz guztiak; horreek izango dozuez janari. Abere, zeruko hegazti eta lurrean dabilzan bizidun guztiei, barriz, bedar hezea emoten deutset janari». Eta holan izan zan. Eta egindako guztia ikusi eban Jainkoak, eta oso ona zan. Eta arratsalde eta goiz: seigarren eguna.\nHonan, burutuak gelditu ziran zeru-lurrak eta honeetan dagoan guztia. Zazpigarren egunerako burutu eban Jainkoak egindako lana, eta zazpigarren egunean, egindako lan guztiaren ondoren, atsedena hartu eban. Jainkoak bedeinkatu egin eban zazpigarren eguna eta sagaratu, egun horretan hartu eban-eta atsedena bere kreazio-lan guztitik.\nSal 89, 2. 3-4. 12-13. 14 eta 16\nR/. Gure eskuen lana lagundu, Jauna.\nMendiak jaio baino lehen,\nlurra eta mundua sortu baino lehen,\nJainko zara Zu betidanik betidaino. R/.\ngaualdi bat adina. R/.\nErrukitu zaitez zeure zerbitzariez. R/.\nIkusi begie zure zerbitzariek zure ekintza,\neta hareen seme-alabek zure dirdaia. R/.\nHau ez al da arotzaren semea?\nAldi haretan, Jesus bere herrira joan zan eta irakasten ziharduan sinagogan. Jenteak, harriturik, honan inoen: Nondik ditu Honek holako jakituria eta nondik mirari horreek? Hau ez al da, ba, arotzaren semea? Honen amak ez al dau izena Maria, eta honen anaiek Santiago, Jose, Simon eta Judas? Eta honen arrebak ez al dira gure artean bizi? Nondik dau, beraz, Honek guzti hori? Eta ezin eben sinestu Haregan.\nJesusek esan eutsen: Profeteari edonon emoten deutsoe ohore, bere herrian eta etxean izan ezik. Eta, hareen sinesgogorkeriagaitik, ez eban han mirari askorik egin.


Tolerantziari buruzko tratatua | François M. Arouet Voltaire\nFrançois M. Arouet Voltaire\nde François M. Arouet Voltaire\nAutor: François M. Arouet Voltaire\n1763ko otsailaren 20an, eskutitz hau idatzi zidaten Languedocetik: Tolerantziari buruz idatzi duen lana errukiz eta egiaz beterik dagoela iruditzen zait, baina beldur naiz ez ote dion mesede baino kalte gehiago egingo Calas sendiari. Izan ere, gurpilean hilaraztea agindu zuten zortzi epaileak erresumindu egin ditzake. Berorren liburua sutan erretzeko eskatuko diote parlamentuari, eta fanatikoek —ez baitira desagertuko— amorru biziz erantzungo diote arrazoiaren ahotsari (…). Hauxe izan zen nire erantzuna: Tolosako zortzi epaileek, nahi badute, nire liburua erretzea agin dezakete; ez dago hori baino gauza errazagorik. Azken batean, Lettres provinciales gutunak ere erre zituzten, eta nire lana baino askoz ere baliotsuagoak ziren, ezbairik gabe. Norbera libre da gustuko ez dituen liburuak eta paperak etxean erretzeko.


Nortzuk gara - Beijing Qinghua Haichuang International Trade Co., Ltd.\nBeijing Qinghuahaichuang Kanpo Merkataritzako arropa Co., Ltd.\nJantziak esportatzeko konpainia indartsua gara, konpainiak urte asko daramatza kanpoko merkataritzako esportazio negozioak egiten, batez ere ikerketa eta garapenean, ekoizpenean, moda gizon gazteen kudeaketan eta emakumeen gailurretan. Gure konpainia bezeroen beharrak eta arropa diseinua, teknologia, ehuna konbinatuta egongo dira, bezeroak arropa diseinatzeko dituen ezaugarri pertsonalizatuekin bat etorriz abian jartzeko, bezeroek egokitzeko dituzten benetako beharren arabera (hala nola: estiloa, teknologia berezia, prezio eskakizunak). .. ...).\nOrain, funtsean, erosle guztiek izaten dituzte horrelako arazoak, hau da, zaila da epe luzeko lankidetza bazkide fidagarria eta onuragarria izatea. Normalean, zenbatekoa den, edozein eroslek fabrikatzailearekin zuzenean lan egin nahi du, erosketa kostua minimizatzeko. Baina gaur egun merkatuan lehia ez da soilik prezioa. Erosle bakoitza eroslearentzat egokia den produktu bakarra aurkezten ahalegintzen da. Baina prozesatzeko lantegi tradizionalek ezin dituzte horrelako zerbitzuak eskaini. Hori ikusita, gure enpresa ekoizpenean eta ikerketan eta garapenean oinarrituta dago negozio ereduren batean, eta honako zerbitzu hauek eman ditzake:\n1. Eman gure marka propioak diren produktuak.\n2. Egokitu eta ekoitzi gure produktuak erosleen eskakizunen arabera.\n3. Garatu eta ekoiztu produktu berriak erosleen eskakizunen arabera\nUrteak joan ahala, gure enpresak gizonezkoen eta emakumezkoen ia milioi bat jaka, kotoizko jaka, gabardina, beroki bakarrekoak eta beste estilo batzuk eman ditu Errusia, Turkia, Ukraina, etab. entrega puntuala eta etorkizunean zerbitzu zaindua, gure enpresak bezeroen laudorioak eta konfiantza irabazi ditu.\nGure fabrika anqing hirian dago Anhui probintzian, Txinan ehungintza zentroetako bat da. Produktuen garapena eta erakusketa aretoa Pekinen dago. Gainera, gure konpainiak Errusiako ordezkari iraunkorra du Moskun. Lankidetzaren inguruko gaiak eta produktuaren xehetasunak eztabaidatu ahal izango ditugu edozein momentutan.\nProdukzioaren eta funtzionamenduaren eskala zabaltzen jarraitzen dugu aldi berean, baina ekoizpenaren eraginkortasuna hobetzen jarraitzen dugu, langileen hazkundea eta garapena erabat onartzen. Konpainiak arropa diseinatzaile bikainen taldea du, hainbat zuzendaritza talde profesionalek, emanaldi zorrotzak egiten dituzten langileek osatutako talde batek, beti bezala, profesionalen negozio filosofia mantenduko du, kontzentratuko da, bideratuko du, zuzendaritza talde bikainean oinarrituko da, berrikuntza espiritu bikaina izango du. enpresako bezeroei kalitatezko produktuak eta zerbitzu ona eskainiz.


Lorategi handiagoa behar Continue Reading" />\nLorategi handiagoa behar\nAsteartea, 14 martxoa, 2017 Blog-a Etiketarik gabe\tPermalink 0\nInterneteko iragarkiak begiratzea atsegin zuen. Barre algaraka begiratzen zituen. Haluzinatu egiten zuen internet bidez saltzen ziren bitxikeriekin. Ohera joan aurretik erantzun anonimo bat utzi zuen begiratutako azken iragarkian. Hori egitea ere atsegin zuen.\nHandik egun batzuetara garajetik kotxea ateratzerakoan ez aurrera ez atzera uzten ez zion kaxa batekin egin zuen topo. Kaxa erraldoiak ez zuen etiketarik, helbiderik, ez zuen ezer. Bizilagunei galdetu zien baina ezer ere ez. Ez zuten haren berri, inork ez zuen ezer ikusi. Harritzekoa hura ere.\nBere korreoan begiratu eta hantxe bart iragarkiari emandako erantzun anonimoari besten batek emandako erantzuna. Mila esker eskaerarengatik. Bidean da.\nBerak ere erantzun, jakina: “Nor zara? Nola dakizu non bizi naizen? Zer demontre dago kaxa erraldoi horren barruan? Berehala kaxa hori nire garajearen aurretik kentzen ez baduzu ertzainei deituko diet.”\nErantzunik ez, jakina; ertzainei deitu zien. Hauek txostena jaso eta beste askorik ez. Udaletxera deitzeko gomendatu zioten, kaxa kale erditik kendu zezaten. Bestela, isuna.\nEsandako egin zuen, baina hauen erantzunak ez zuen asebete. Kaxa berea zen, garajearen sarrera bere jabegoa. Ardura berea, beste inorena ez.\nGoiz osoa kaxari begira eman ondoren ireki egin beharko zuela erabaki zuen; kolpeka egurrezko kaxa hautsi zuen beheko partetik. Barrutik dinosauro hezurrak ziruditenak espaloian zabaldu ziren. Hezur erraldoiak ziren. Ezin zuen sinistu eta barrez atzeko lorategira eraman zituen bidea ez oztopatzeko. Bizilaguna irten zitzaion laguntza eskaintzera, tira, jakin minak bultzatuta. Bien artean dinosauro batena zirudien hezurdura berreraikitzea erabaki zuten.\n-Xabier, ez dut uste hezur hauek guztiak dinosauro bakar batenak direnik! –esan zion bizilagunak. –brontosauroen hankak dirudite, hanka asko gainera!\nIzugarri poztu zen. Zer ziren ez zekien, baina haien truke diru asko jasoko zuela bazekien.\nHurrengo egunean dinosauroen inguruko web-orri batean zebilela posta elektroniko bat iritsi zitzaion. “Kaixo, Xabier jauna! Karibeko irla galdu batetik idazten dizugu! Lehen bidalketa iritsiko zela espero dugu. Eskatu zenuen Spinosaurus Aegyptiacus-a bere kabuz agertuko da brontosauroen hanken usaina jarraituta. Ez ahaztu haragia gutxi eginda atsegin dituela, egunean bi behi nahikoa du. Gehiago eskatzen badu ere ez eman, ez zaio komeni. Bestela ez du zainketa berezirik behar. Nahiko independientea da.\nLurrikara moduko bat sentitu zuen. Gero beste bat eta beste bat. Bizilagunen deiadarrak ere entzuten hasi zen. Korrika egongelako leihora gerturatu zen. Haluzinatu egin zuen.\n-Lorategi handiagoa beharko dut!


Eako Poesia Egunetan, bidegabea ikusgarri | Hitzen uberan\nFelipe Juaristi, Isabel Cadenas Cañón eta Hasier Larretxea Madrilen →\nEako Poesia Egunetan, bidegabea ikusgarri\nPosted on 2013-07-11 by admin\nBeste behin ere, ekitaldi bete asteburu izango da uztailaren 19koa Ean\nUztailaren 19an hasiko dira Eako Poesia Egunak eta aurreko edizioetan bezalaxe, ekitaldi bete asteburu prestatu dute. Gaur goizean aurkeztu dute egitaraua Bilbon. Gabriel Arestiren Ikusgarria da hemen bidegabea izango da aurtengo edizioko lema nagusia. Poesia abiapuntu harturik, hamaika solasaldi, errezitaldi, antzezlan eta kontzerturekin osatu dute asteburu beteko egitaraua, baina bada bestelako nobedaderik ere. Hementxe dituzue ekitaldi denen xehetasunak.\nPoesia Egunak 2013, Ikusgarria da hemen bidegabea (G. Aresti)\nUztailaren 19a ostirala\nEuskeraren izen poetikoak (Gabriel Arestik 1967an Hernanin irakurritako hitzaldia)\nAntzezlana: Patxo Telleria (argazkian). 19:30ean, Udaletxean.\n“Antzezpena baino, Gabriel Arestiren hitzaldi baten irakurketa dramatizatua da. Ustezko hitzaldi hau benetako bi hitzaldiren batuketa eta egokitzapena da: Euskal teatro berri baten beharra: euskal komedia, Donostian 1964an emandakoa eta Euskeraren izen poetikoak Hernanin 1967an irakurritakoa”, antolatzaileen aditzera eman dutenez.\nIrakurketa: Sumak kawsay\nMikel Martinez eta Iñaki Ziarrusta\nTestua: Mikel Antza. 20:15ean, Udaletxean.\n“Mikel Antzak ekonomiari buruz handik eta hemendik irakurritakoei buruzko hausnarketa mamitu du Eara hurbiltzen direnentzat. Eguneroko bizitza arruntaren errealitatea, gure baitan gordetzen dugun iragandako bizimoduaren oroitzapen hormatua besterik ez denez, errailetatik kanpo ibiltzeko arriskua hartu du. Izan ere, bada garaia arriskatu eta berritzeko”.\nKontzertua: Lapatzatik itsosure\nJosu Bergara eta The Playful Ensemble hari laukotea\n“Josu Bergara kantautoreak itsasora begira idatzitako abestien kantaldia eta poemen errezitaldia eskainiko digu. The Playful Ensemble hari laukotearen laguntzaz Gabriel Aresti, Esteban Urkiaga “Lauaxeta” eta hainbat olerkariren hitzak olatu erraldoi bihurtuko dira. The Playful Ensemble taldea Nerea Alberdik, Natalia Wangek, Ariadna Villatek eta Ibai Santamariak osatzen dute”.\nUztailaren 20a larunbata\nHitzaldia: Artea gizartea aldatzeko tresna gisa: sormena eta talde-indartzea\nFabiana Boer (argazkian). 10:30ean, Udaletxean.\n“Finantza sistema gaizto hedatzen ari da; militarrak gailentzen ari zaizkigu, hedabideek manipulatzen gaituzte; esplotazioa, indarkeria eta espekulazioa hedatzen ari dira… Testuinguru honetan, arteak kosmogonia berri bat dakar: horizontala da eta botereari zuzentzen zaio. Artearen bidez taldeak sortzen dira, eta hain zuzen horregatik, mundua alda dezake”.\nHitza bidaide: Urrats galduen bidea\nInstalazioa: Idoia Beratarbide. 13:00etan, Burdinolarako bidean\nAinhoa Alberdi. Testua: Joxemari Carrere. Musika: Jurdana Otxoa\n13:20ean, Burdinola aurrean\n“Urrats galduen bidea oroimenari egindako keinua da. Plazatik abiatuta Burdinolara lehenbizi, eta errekan gora Iruetaraino gero, bidean gure aurretik ibilitakoak ekarriko ditugu gogora, urteen sasitzari irabazitako zidorrean. Historiak irentsi dituen urratsak, eta gureak haien gainean.\nEmakume bat. Eskuetan bi zapatatxo. Bonba bat erori den tokian ez omen da beste bat erortzen, hori diote. Iraganez betea dator, bonben lekuko isilak diren zapaten artean, orainean agur esatera. Zauriak sendatu eta etorkizunerantz bidaiatzeko. Aurrera, beti aurrera, beti aurrera, haizearen norabidean…”.\nPoema errezitaldia: Idazleak irakurle\nRikardo Arregi, Hedoi Etxarte eta Fabiana Boer. Musika: Leandro Yaku\nRikardo Arregi Diaz de Heredia poeta gasteiztarrak hiru poema liburu idatzi du: Hari hauskorrak (Erein, 1993), Kartografia (Alberdania, 1998) eta Bitan esan beharra (Alberdania, 2012). Hainbat antologiatan eta hainbat hizkuntzatan agertu dira bere poemak. Itzulpenak egiten ditu, artikuluak, zutabeak egunkarietan, jendaurreko irakurketak… Volgako Batelariak taldeko kidea da.\nHedoi Etxartek hiru lan argitaratu du: 2008an Suzko lilia poema liburua (Susa), 2009an Alain Urrutiarekin Ihes ederra eleberri grafikoa (Alberdania) eta 2012an Sinplistak poema liburua (Susa). Besteak beste, Argia eta Euskalerria Irratian kolaboratzen du. La hormiga atómicako kidea da.\nFabiana Boer (Buenos Aires-Argentina) askotariko artista da: kantaria, poeta, aktorea, antzerki-zuzendaria… Aditua da antzerkia eta immigrazioa uztartzen dituzten egitasmoetan eta, oro har, antzerki sozialean. Bi poema liburu argitaratu ditu: Río arriba eta IdeMtidad. Erresistentzia, borroka eta aldaketa. Hiru hitz horiek oso lotuta daude Boerren ibilbide artistikoarekin.\nPoema errezitaldia: Urtebetetze festa\nCastillo Suarez. Musika: Borja Estankona. Irudiak: Ainara Lasa\n“Batzuetan zauriak irekita uztea da onena, gonbidatuak sar daitezen nahi dutenean.” Ezohiko festa baterako gonbidapena da hau. Castillo Suarezek Urtebetetze festa (Elkar, 2012) liburuko hainbat poema errezitatuko ditu Borja Estankona musikariaren laguntzaz, hitz eta musika artean ezkutatzen den mundu iradokitzaile bezain zorrotza agerian utziz.\nKontzertua: Deserriko kantak\nEñaut Elorrieta. 23:15ean, Eskolapen.\n“Deserria bada bakardadea eta biluztasuna, bada sentimendu babesgabeen kontakizuna. Baina norbere burua berrasmatzeko aukera ere bada, geografia berrietan saiatzekoa. Badira desterratuak Arestiren Aitaren etxean, Sarrionandiaren memoriaren mapetan eta handik kanpo. Norberaren gorputzetik erbesteratuak ere badira. Norbere baitako kartografietan bidaiatzera gonbidatzen du entzulea, gogoeta eraginez norbere aberriaz eta atzerriaz, norbere emozioen geografiaz”.\nUztailaren 21a igandea\nHitzaldia: Poesia, mailu eta fereka\nLucien Etxezaharreta (argazkian). 11:00etan, Beletxen\n“Haurtzaroa berez poesia dela diote, irudimena eta ametsak elkartzen baititu mundu berri batean. Poesia, hitzen labetik, mundu berri horien eraikitzailea da, maitasun eta minak esanez eta itxuraldatuz. Mailuaren dangak deiadar daitezke mundu lokartu hau iratzarraraziz, kanta berriak agertuz. Hitzen isila eta musikaren fereka dira poesiaren bideetan. Irakurketa eta oharpenen artean mailua eta fereka poesiaren inguruan ibiliko dira”.\nKantaldia: Kantuaren poesia\nEñaut Etxamendi. 13:00etan, Talaian.\n“Poesia kanta bat izan da betidanik, eta Etxamendiren kantagintza poesia bizia da. Herri kulturaren sustraietarik atera zuen bizi eta min deiadar luzea, sorterriko mendien erreka eta malkarren oihartzun, bazter nafar hustuen dolamenez eta bizi nahi sarkorrez. Ehun eta bat kanta sortu zituenak lekukotasun apasionatua botatzen du mundu osoaren itxaropen tematuan kokatuz”.\n15:15ean, Natxituko bolatokian\nPoema errezitaldia: Elkartasun basatia\nOier Guillan (azpiko bideoan, aurkezpen egunean hartutako irudiak). 17:30ean, Ermintxo hotelaren atzeko belardian.\n“Oier Guillanek kaleratu berri duen Elkartasun basatia poesia liburua (susa, 2013) aurkeztuko du errezitaldi baten bitartez. Emanaldian Metrokoadroka kolektiboko hainbat kide izango ditu bidelagun, poemaka kolaboratzaile: poetak, musikariak, aktoreak… Elkartasun basatia poesia liburuan norbanakoaren eta taldearen arteko talka islatzen duten poemak dira nagusi”.


Euskal kantagintza, �Dies irae� - GARA\nGontzal Mendibil | Abeslaria\nEuskal kantagintza, �Dies irae�\nKulturari dagokion BEZ-a %21era igo dela-eta Espainian ardura osoan daude. Baina gurean, sinesgaitz egiten bazaigu ere, ez du garrantzirik, zeren, dindilizka aurkitzen den euskal kulturaren eta batik bat galeran ari den euskal kantagintzaren presentzia, aspaldidanik dago maldan behera.\nSorkuntza handia dago zorionez gurean, baina gurea ez da kontsumitzen, beraz, ez da entzuten. Guk ez dizkiogu neuronak inori betetzen, ez dugu ia bihotzik liluratzen. Gu, apenas gara existitzen gurean. Erdal mentalitatez josita gaude eta euskal postmodernitate honetan gure musikak ez du hunkitzen ez txunditzen. Geure herrian arrotz edo ghetto antzeko baten gaude. «Minimun minimorun» gara. Azken batean, artista prekariedadean bizitzearena ez da gaurkoa. Eta espirituak, jakina, ez du elikatu beharrik.\nInoren babesik ez dute euskal kantari-musikariek, eta garai bateko airea galdu du euskal kantagintzak. Zerk ez du galdu ba! esango didazue. Nik dakidana zera da: ia isiltasunera lorrindu arte irristatu dela. Etorkizuna, inork pentsatuko ez zukeen bideetatik doa. Euskal kantariok, euskal musikak, David eta Goliaten aurkako gerra darabilgu. Iruntzi egin gaitu Goliatek eta egosi egoerak. Eta herritik sortutako egonkor izan diren kulturgileen ezeztapenaz edo erakarpen ezaz, Nietzchek esango lukeen «tragediaren sorkuntzan» gaude, isil eta arrotz gurean.\nHalaxekoa da gure egoera, tamalgarria. Apenas dugu gurea bizkortzen eta aireratzen duenik, apenas dago kantaldirik, apenas entzuten da euskal musika, eta okerrago dena, apenas inporta zaio inori ezer. Baina penetan bizitzeak ere merezi ez duenez, ba, utz diezaiogun behingoz kantatzeari, utz diezaiogun sortzeari.\nBaina, zer diot! Egin egiten dira emanaldiak, nola ez! Gurean, kanpotik etorritako musikariak sarri ikus eta entzun daitezke. Gurean, kanpokoa bertan hedatzea beharrezkotzat ikusten da eta modan dago. Baina era berean, bertako kantari-musikariek bizitzeko eskubiderik izan dezaketenik ez da begiztatzen. Eta gurea ez da apenas mundura hedatzen, eta egiten denean, gehienetan, modu anker eta desegokian.\nBeraz, kolokan jartzen denez gure ekimena, ez gaude gure musikarekin inora joateko ere. Inork ez du gure kultur ekimenenganako norabide argirik ikusten; hobe esan, inork ez du bertan egiten dena aintzat hartzen. «Ahuntzaren gauerdiko eztula» gara. Hauxe dugu panorama. Baina Euskal Herria musikaren herrialdea dela diote. Bai, halaxe da. Hemen, bertakoentzat izan ezik, kanpoko musikarientzako merkatu zabala dago. Baina gu, hutsaren hurrengo bihurtu garenez, belar-gazia gara, ez gara inorentzako eta kanpotik datorren hori geure bilakatu dugu.\nHalaxe da, ez gaitezen engaina. Krisi sakonean eta diruaren menpe gauden gizarte honetan, era honetako kulturaren balioa ezereza da, barka, bertako kulturgileen balioa diot. Eta halaxe gaude euskal musikariok eta kantariok. Hiru bat urte da ETBri aurkeztu niola euskal kantagintzari buruzko asteroko programaren bat egin eta progra- matu zezan edo geuk ekoiztu genezan. Oraindik ere erantzunaren zain nago.\nKontua da euskal kantagintza ez dela babesten ez indartzen, ez bertan ez kanpora bidean. Aspaldi batean lortutakoa, orain heriotz zigorrean dago eta kultura lanetan diharduena gero eta itoago dago. Balio gabeko zerbait da gurea. Zeren, balio duena ordaindu egiten da. Eta honetan, sarriegitan ez gaituzte gogoan hartzen. Gizarte honek erabiltzen duen arma, axolagabetasuna denez, hauxe da azken batean gure miseria. Hauxe dugu ordaindu beharreko prezioa. Honetaz guztiaz gain, oztopoak oztopo, euskal kantagintzaren sorkuntza lanetan kemenez eta ekimenez diharduzuenoi, doakizue neure estimua eta mirespena!\nBaina hemen eta orain, gu ez gara atzeraldi edo errezesioan bizi, ez, ez, gu depresio atmosferikoan bizi gara. Kulturaren erraustea da oraingo egoera hau. Agian hilotza erraustu beharko, haize berriak eta fruitu berriak sor daitezen. Geroak eta gerokoek esango dute, Xabier Letek idatziriko eta Mikel Laboak kantaturiko «Ezaren gudaz baietza sortuz...izarren hautsa egunen baten bilakatu zen bizigai» egia bihur daitekeen, hala bada, gaitz erdi!\nBaina geroak gero, erreparatu diezaiogun egungoari, eta bakoitzak ukan dezala kontu zein den euskal musikaren presentzia gure lurraldean. Zein den kale bazterretan, komunikabideetan, gune orotan. Adierazgarria oso: %5era ere ez da heltzen. Denetara ohitzen da gizakia, eta honetara ere ohitu egin gara.\nEta isilik egotea bada euskal kantariaren patua, zergatik berpiztu hiltzen doan zerbait? zergatik behar ote dugu ba kantaria? Zer berpizteko? Ilusioa? Sentsibilitatea? Euskal identitatea? Sarri aldarrikatzen dugun hitzari, beti legez, musika falta zaio.\nMusika dela eta, badira urte batzuk Edorta Jimenez idazleari entzun izan niola honako hau; Elantxobeko jaietara, Madalenetara zihoazen mundakarrak urtero legez, eta han bere harriduran, txosna guztietan egun osoz erdal kantak entzuten eta airatzen omen ziren; non eta Elantxoben! Gure herriko jai gehienetan hau berau dugulakoan nago.\nArgi gorriak piztu diren arren, merezi duguna dugula dion esaera hori ez nuke sinistu nahi, ez eta gorriagoan sar gaitezkeenik ere. Ezkorregi nago antza, eta agian, izan beharko genuke motibaziorik aldaketaren bat etor daitekeenik ere, agian. Baina gaur ez dut argi ikusten etorkizuna, ez gurea, ez ondorengoena; zeren, hemen, zabaldu baino, zirkuitu asko itxi egin dira.\nHori guztia egia bada ere, ez zaitezte gutaz arduratu. Denak omen du iraungitze-data. Ezinbestean hilko gara eta kito. Eta epe berri bat etorriko da, etorri beharko! A koño! hemen gure kontraesana: gertu dauzkagun hauteskundeetako boto emaileen %65 abertzaleak omen dira. Zelan neurtzen ote da abertzaletasuna?\nEta astinketa honen aurrean, ezerk ez badu inporta, halaxe dirudi eta, asperduraren asperduraz, denok hilko ote garen ere ez dakit, baina eredu berriak aurkitu beharko ditugu; zeren, pena damait hain triste eta arranguraz hiltzea, kantatzen hilko bagina behintzat.


OINARRIZKO GIZARTE ZERBITZUA - Ayuntamiento de Barañain/Barañaingo Udala HOME\nHelbidea: Nelson Mandela Bake plaza z/g. 31010 Barañain (NAFARROA).\nTelefonoa: 948 19 98 70.\nFaxa: 948 19 98 71.\nBeste ordutegiak: elkarrizketak Gizarte-langilearekin: astearteetan, asteazkenetan eta ostegunetan 10:00etatik 13:00etara, aurretik hitzordua eskatuta.\nArduradun politikoa: Roberto Ordóñez García\nUdal teknikariak: Eva Tellería, Montse Baztán, Fefa Erdocia, Rosa Mateos\nOfizial administraria: Elena Ibáñez\nPrograma honetako langileen betebeharrak hauexek dira:\nPertsonak, familiak eta kolektiboak informatu, aholkatu eta orientatu gizarte zerbitzuetako eskubideei, betebeharrei eta baliabideei buruz.\nPlanteatzen diren eta bere betebeharren eta gaikuntzaren berezko diren arazoak edo egoera gatazkatsuak konpontzeko esku-hartu.\nOrientatu, eta beharrezkoa den kasuetan adituen alorrera bideratu.\nBerezko edota kanpoko -Gizarte Ongizatearen Nafarroako Institutuaren, Osasun Sailaren, Mankomunitatearen eta abarren- laguntzen, baliabideen eta gizarte zerbitzuen balorazioa egin, informazioa eman, izapideak bete eta jarraipena egin.\nPertsonak haien inguruneetan berriz gizarteratzen saiatu.\nEgungo gizarte-premiak hauteman, eta horietara egokitutako baliabideak sortzea proposatu.\nElkartegintza eta Gizarte-Boluntariotza sustatu.\nHAURREI ETA GAZTEEI ZUZENDURIKO PREBENTZIO-PLANA:\nHelbidea: Merkatal hiribidea, 22 – behea.\nTelefonoa: 639 57 14 72.\nOrdutegia: 17:00etatik 19:00etara; astelehenetan eta asteazkenetan haur euskaldunentzat; astearte eta ostegunetan haur erdaldunentzat; eta ostiraletan bitarikoa.\n6 eta 12 urte bitarteko haurren ahalik eta garapen osasungarriena lortzea du xede, ingurune ludiko batean, jolasak eta jostailuak erabiltzearen eta horiekin gozatzearen bidez.\nIkasturtean zehar zabalik dago (urritik ekainera).\nZerbitzua Ludotekan bertan ematen da.\nGizartean esku-hartzeko programa 12 eta 18 urte bitarteko gazteekin:\nBaragazten garatzen da. Irizarreko kalea, z.g.\nTelefonoa: 948 38 59 25.\nFaxa: 948 38 59 52.\n12 eta 18 urte bitarteko gazteei zuzendurik, hautemate goiztiarraren eta arrisku egoerak tratatzearen bidez gazteen moldatu ezina prebenitzeko.\nPrograma kudeatzeko lokala irekitzeko ordutegia, Baragazten bertan dagoena, 17:00etatik 21:00etara da.\nPrograma honetan zuzenean parte hartzen ahal da, edo Gizarte Langileak proposaturik.\nFAMILIARI ETXEAN BERTAN LAGUNTZEKO PROGRAMA:\nInformazioa eskuratzeko edota programaren batean parte hartzeko aurretik hitzordua eskatu beharko zaio programa kudeatzearen ardura duen Gizarte Langileari.\nFAMILIA-HEZKUNTZA, 12 ETA 18 URTE BITARTEKO SEME-ALABAK DITUZTENENDAKO: programak 12 eta 18 urte bitarteko gazteak -gutxi gorabehera- dituzten familiei laguntza eskaintzea du xede, familien ohiko inguruneetan, esku-hartzea eta hezkuntza-laguntza behar izateagatik. Hori guztia, familia-dinamika hobetzeko helburuarekin.\nETXEZ-ETXEKO ARRETA ZERBITZUA: beraien kabuz moldatzeko zailtasunak dituzten pertsonei bideraturiko programa da, komunitateari arreta ematekoa. Honakoei zuzendurik dago: adinagatik, ezgaitasunagatik eta/edo osasun egoera fisiko edo mentalagatik beraien kabuz moldatzeko gaitasuna gutxiturik duten eta, hartara, eguneroko oinarrizko jarduerak egiteko hirugarren pertsona baten laguntza behar dutenei.\nPertsona horiek ohiko ingurunean bizitzan aurrera egin dezaten da xedea, eta, horretarako, laguntza eskaintzen zaie arlo pertsonalean eta etxeko lanetan familia-langile baten zerbitzuen bidez. Familia-langile hori gaitasuna gutxitua duen pertsonaren etxera joaten da aldez aurretik finkaturiko denbora eta maiztasunarekin (beti ere, gehienez 2 ordu egingo ditu, astelehenetik ostiralera).\nNORBANAKOEI/FAMILIEI DIRU-LAGUNTZAK: aurretik hitzordua eskatu beharko zaio Gizarte langileari, laguntzak jaso ahal izateko baldintzak betetzen diren balioesteko.\nIKASTETXEETAN JATEKO DIRU-LAGUNTZAK –> programaren xedea hauxe da: eskolako jantokira joateko diru-laguntzak ematea Barañainen bizi eta erroldaturik dauden, eta, halaber, Haur eskoletan edo Haur/Lehen Hezkuntzako ikastetxeetan -publikoetan zein hitzartuetan- ikasten duten neska-mutikoei.Urtean behin egiten da diru-laguntza horietarako deialdia, eta eskabideak irailaren 15a eta urriaren 31 bitarte aurkezten ahal dira.\nFAMILIENDAKO OHIZ KANPOKO DIRU-LAGUNTZAK –> premia-egoerei irtenbidea aurkitzeko laguntzak dira, baliabide eskasak izateagatik ondorengo oinarrizko gastuei aurre egin ahal izateko: alokairua, etxebizitzak mantentzea, oinarrizko premiak, aurretiko zorren gastuak, droga mendekotasuna duten pertsonak berriz hezteko zentroetan egonaldiak, eta berriz hezteko prozesu terapeutikoan dauden pertsonendako hortz-ebakuntzak.\nTAXI-TXARTELA –> banan-banako diru-laguntzak dira, elbarritasun fisiko mota ezberdinen eraginez garraio publikoa erabili ezin dutenek garraiobide alternatibo bat izan dezaten.\nGIZARTERATZEA ETA LANBIDERATZEA:\nLAN BABESTUA –> Udalak gizartetik baztertuak dauden 20 pertsona kontratatzen ditu sei hilabetez, gizarteratu daitezen eta lanerako ohitura egokiak har ditzaten errazteko. Pertsona horien zeregina komunitatean bertan eginiko lanak dira.\nALOKAIRURAKO UDAL-ETXEBIZITZAK –> Udalak gizarte-egoera ahulean dauden 14 familiei eskuragarri den alokairuan etxebizitza hartzeko aukera eskaintzen die. Etxebizitza horietarako sarbidea hutsik dauden etxebizitzen esleipen-lehiaketa bidez arautzen da.\nEDADETUENDAKO ELKARTEAK –> erretirodunen, erretiroa hartzear daudenen eta pentsiodunen ongizateak eta bizi-kalitateak gora egin dezan komunitatearen lokalak mantentzea da xedea. Horrekin, gizarteratzea eta, halaber, aisiaz gozatzea erraztu nahi da. Bi erretirodunen elkarte daude, “Erretirodunen Haizeartean Elkartea-Asociación de Jubilados y Pensionistas Entrevientos” delakoak kudeaturikoak. Elkarteetako bat Bake plazan dago (harremanetarako telefonoa: 948 27 90 30), eta bere instalazioetan taberna, jolas-aretoa, liburutegia eta pilotalekua dauzka. Bestea Caimito del Guayabal plazan dago (harremanetarako telefonoa: 948 18 32 36), eta taberna, ileapaindegia eta jolas-aretoa dauzka.\nBazkide izateko, eta instalazioak erabiltzeko eta zerbitzuez gozatu ahal izateko betebeharra pentsioduna izatea da; beharrezkoa izango da, bazkide txartela eskuratzeko, aukeratua izan den lokalera joatea.KOMUNITATEAN PARTE-HARTZEA:\nUDALAREN EMAKUME-KONTSEILUA –> herritarrek parte hartzeko organoa da, informazioa izan eta kontsultak egitekoa. Organo horretan udalerriko emakumeen elkarteen eta alderdi politiko ezberdinen ordezkariek, eta gizarte langileek (Oinarrizko Gizarte Zerbitzukoek eta Osasun Etxekoek) parte hartzen dute. Kontseiluaren funtzionamendurako araudi bat badago.\nUDALAREN OSASUN-KONTSEILUA –> herritarrek parte hartzeko organoa da, informazioa izan eta kontsultak egitekoa. Organo horretan udalerriko hainbat elkarteren eta alderdi politiko ezberdinen ordezkariak, eta gizarte langileak (Oinarrizko Gizarte Zerbitzukoak eta Osasun Etxekoak) daude.


Antonio Manuel Fraga:: Xildas\nSusi books, 2013\nItzultzailea:: Garbiñe Ugarte Grazianteparaluzeta\nSesgañako Catuxak –bederatzi urteko neska futbolzalea– Xildas izeneko iratxoa aurkitu du herriko plazatik gertu, tokitara joan zaion baloiaren bila jo eta zoko ilun batean sartu behar izan duenean. Iratxo kirasdun eta bihurria negarrez ari da, bakarrik eta galduta dago, bere bizitokira heldu ezinik. Catuxak, mesfidati baina errukituta, ingurune aproposa aurkitzen lagunduko diola agindu dio Xildasi, eta hala, Uxia eta Ulises lagunak eta Vicente, beti zanpaka ari den ikaskidea, bidaide dituela, oinez hamar bat ordura dagoen basoraino joango dira, ezkutuka eta isilka, gurasoei baimenik eskatu gabe. Bidaian iratxoen bizimodu eta ibilerak ezagutuko dituzte, eta azkenerako, Vicenteren bihotz ona deskubritzeko parada izango dute. Artean kalapitak ere biziko dituzte, ordea, eta trantze txarra pasatu beharko dute gurasoen aurrean.\nGogoetara garamatza liburuaren amaierak: haur koskortuek egiten dituzten bihurrikerien zergatiez, eta bihurrikeriaren ordainetan ezartzen zaien zigorrez, hezteko metodoez.


Trenen abiadura | Kontaizu\n2015, Apirila 27\nFinal batetan ondorioak ateratzea sobera erraza da. Are gehiago, final batetik txapelaren jabe berriaren nortasunaz haratago begiratu ezin bada seinale txarra da. Eta topiko zaharraren haritik tiraka, final baten irabazlearen distira eta galtzailearen malkoen arteko aldea kirolean egon daitekeen handiena da ezbairik gabe.\nBinakako finalaren ataritan bikoteen aukerak aztertzen ziren: Oinatz Bengoetxea eta Alvaro Untoria alde batetik, txapelketan behetik gora aritu den bikotea, kasu hontan Bengoetxeak bere atzelarian aldaketa ugari izan ditu, lesioak tarteko izan direla, eta azkenik errioxar gaztearekin egokitzera behartua egon da. Nork esan behar zion leitzarrari Untoria horren ondo moldatuko zenik. Edonola, presioa nafarraren sorbalda gainean erortzen zen, izan ere, 30 urterekin bere ibilbideko bidegurutzean dago. Gazteria atzean utzita, etorkizun handiko pilotaria izango zela iragarri zen bere garaian. Buruz buruko txapelketa 2008an irabazi izana gailur gisa dago bere ibilbidean, baina disziplinako bigarren lerro hortan mantendu da, pilotako olinpoan zeudenen gertu ezarri gabe. Binakako final hau bere izena pilotaren munduan handitu daitekeela erakusteko aukera zen, odol bero eta joko biziko pilotariak heldutasun garai oparoa izan dezakeenaren zeinua litzateke txapela.\nBestaldean, gorriz jantzita, Pablo Berasaluze eta Aitor Zubieta. Begirada guztiak Berrizko aurrelariarengan zeuden. Bi urte pasa izanagatik, Bilbon bertan jokaturiko finala ez du ahaztuko pilotaren munduak. Pabloren min oihu zirraragarriak lurrean etzanda, finala hasi berritan, bere ibilbidearen bukaera izan zitekeenaren lesioa soinean zuela. Esan bezala, bi urteren ondoren, eta 37 urterekin, beste final bat, titulua irabazteko beste aukeraren ataria. Bizitzak gutxitan ematen ditu bi aukera, are gutxiago bidearen bukaera horren gertu somatzen dugunean.\nBi bikoteek beraz irabazteko asko zeukaten, eta aldi berean, bizitzako trenen abiadura dela medio, galtzeko puska ederra baita ere. Finalaren kolorea hastapenetik urdindu zen, eta hala, Bengoetxea eta Untoriak lehen tantuetako berdintasuna irudikapena izan zela erakutsi zuten. Aurpegia haientzat, beraz, gurutzea Berasaluze eta Zubietarentzat. Txapel bakoitzak eztia eta errautsa banatzen duela jakina da. Finaletan, eta kasu hontan ere ez da salbuespen, argi geratzen da nori zer dagokion.


Arte Ederren Museoa, Bilboko historiaren protagonista | El Correo\nZurekinArte Ederren Museoa, Bilboko historiaren protagonista\nBilboko Arte Ederren Museoa.\n1908an jaio eta 1945. urtean eraikin zaharra altxatu zuten. 1970ean eraikuntza berria heldu zen, eta, 2001ean, azken berrikuntza bizi izan zuen museoak. Hurrengo urteotan, beste erreforma bat egingo dute, 8.000 metro karratu gehiago irabazteko helburuarekin\nUNAI SARRIUGARTE Martes, 18 junio 2019, 13:42\nAzken asteetan aurreratu dugun bezala, Arte Ederren museoak erreforma garrantzitsua jasango du hurrengo urteetan. Helburua metro karratu gehiago irabaztea izango da (8.000 gehiago, alegia), eta, aitzakia horrekin, gaurko erreportaian Bilboko museoaren historiari buruz hitz egiteko aprobetxatuko dugu.\nArte Ederren museoak 1908 jaio eta 1914 ireki zituen ateak eta Arte Modernoko Museoa 1924. urtean inauguratu zen. Gero, 1945ean erakunde biek bat egin zuten eta eraikin zaharra eraiki. 1970ean eraikuntza berria egin, eta, 2001ean gaur egunera arteko azken berrikuntza bizi izan zuen, egun aurkezten duen itxura hartuz.\nEsan bezala, hurrengo urteotan museoak beste erreforma bat egingo du, metro karratu gehiago irabazteko helburuarekin. Museoak 8.000 metro karratu gehiago izango ditu: 5.000 metro museoak egun hartzen duen esparruan, hau da, Doña Casilda Iturrizar Parkean eta beste 3.000 metro karratu eraikin osagarri batean. Tokia oraindik zehaztu gabe dago. Hirigintza-lan honetarako 22 milioi euro bideratuko dituzte eta lanak 2022. urterako amaitzea aurreikusi dute.\nArgi dagoenez, Arte Ederren Museoak Bilboren historian protagonismo ikaragarria izan du. Herritarrak, bertako artistak eta erakunde publikoak eredu honen islada ezinhobea dira, eurek zehaztu baitute museoaren osaera eta hazkundea, artelan garrantzitsu askoren erosketa eta dohaintzaren bitartez.\nZabaltze prozesu desberdinak\nEraikin berria, estilo neoklasikokoa, hiriko Zabalgunean eraiki zen eta 1945ean inauguratu. Obra Fernando Urrutia eta Gonzalo Cárdenas arkitektoek diseinatu zuten eta lehenengo zuzendaria Manuel Losada izan zen. Baina 70. hamarkadan museoak bere lehen zabaltze prozesua bizi izan zuen. Proiektua Alvaro Libanok eta Ricardo Beascoak egin zuten. Lan berritzaile hau Mies Van Der Roheren arkitekturan islatzen da gehienbat. 1991. urtean Eusko Jaurlaritza museoaren parte bihurtu zen, Bilboko Udalarekin eta Bizkaiko Foru Aldundiarekin bat eginez.\n1996. urtean, berriz, Miguel Zugazaren zuzendaritzapean museoa berritu eta handitzeko lehiaketa bat burutu zuten, instalazioak eta zebitzuak berriztatzeko helburuarekin. Lehiaketaren epaimahaian hainbat arkitekto ospetusk hartu zuten parte: Rafael Moneo, Norman Foster edota Alvaro Libano. 19 proiektuk hartu zuten esku eta Luis Uriarteren lan taldeak irabazi zuen lehiaketa.\nErreformak museoa osatzen duten eraikin bien arteko komunikazio horizontal eta bertikala ahalbidetu zuen, lotura eta galeria berri banarekin. Era berean, zenbait espazio elkartu egin ziren: harrera, kafetegia, jatetxea, denda, liburutegia, sail didaktikoa eta auditoriuma besteak beste.\nLan hauen ondorioz, museoaren azalera 6.450 m2 handitu egin zen. 15 milioi euro bideratu ziren proiekturako eta finantziazioa museoa osatzen duten erakundeen eskutik etorri zen: Eusko Jaurlaritza, Bizkaiko Foru Aldundia Bilboko Udaletik, alegia. Orain, erreforma berria heltzear dagoela bilbotarrek irrikitan gaude nola geratuko den jakin nahi. Urte batzuk itxaron beharko baditugu ere, uste dugu proiektua onuragarria izango dela gure hiriarentzako.


www.aballarri.blogspot.com: 2012/04 - 2012/05\ncrete de la pegue\nOstiral (2012/04/13) hontan, eguraldiak argi une bat eskeiniko zigula eta, bareges aldera jo genuen! Astean zehar elur pixkat bota zuen eta porteatzeko gogorik ez genuenez aukera polita iruditu zitzaigun!!\nEguneko lehen orduekin...\nArgituko al du???\nDuela 2 aste igotako crampettes atzean!\nXabi ta sua tontorrean!\nEgilea: aballarri.blogspot.com ordua: 19:19 iruzkinik ez:\nParteak irakurri eta irakurri, eta ez dugu esperantza handirik. Elur maila 1200-2000 inguruan dantzan ibili da eta zegoen elur gutxi hori humelduta omen dago!! Baña bueno, azkenengo partea irakurri eta bezperako elurtea 1400mra bota duela dio! Gaurkoan (2012/04/07) aspeko bailarara goaz. Portaleteko muga pasa eta frantzirantz jeitsi ondoren para-abalantxasaren ondoan aparkatu eta ourade aldera abiatu gara! Basoan ez dugu bide argirik topatu, noraezean ibili gara, eta fokeatzeko elurra topatu dugunean, a ze sorpresa!! Elur hautsa, eta ez 10zm... Gorantz goazela, elur bota berria uste genuena baino gehiago da eta bailaran dauden elur jauziak ikusita, 2300m-tan dagoen ertz batean gure igoera amaitutzat jo dugu. Bertatik basoraino malda guztia hautsez, guretzat... eskerrak elurrik ez dagoela!!\nEgilea: aballarri.blogspot.com ordua: 17:29 2 iruzkin:\ntour du mont thabor3\nMont thabor inguruan gure 4. eta azkenengo eguna!! Mont thaborreko aterpetxetik atera thaborreko tontorrera igo eta jeitsierako bide normaletik jo beharrean, eskubirago gelditzen diren pala batzuetatik jeitsi giñen! Bezperan elurra ari zuen, baina haizeak ere gogor jotzen zuenez, dudatxo batzuk genituen! Tontorreko pala ezik, beste denak haizetik babestuta zeuden, eta elur ona topatu genuen!! Alpetako bidaiari bukaera ona!! Hemen bideoa eta argazki batzuk!\nGoizean goiz, eguna ondo hasteko jeitsiera... Beheko lautadatxora iritsi eta gorantz...\nGorantz goazela, hurrengo baterako aukerak edonon ikusten ditugu\nGoranzkoan elur benteatua aurkitu dugu, baña babestutako maldetan...\nGaur, bezperako "jeitsiera" bistan dugu...\nNevache han behean, perracheko horratzak erdian...\nEgilea: aballarri.blogspot.com ordua: 10:49 2 iruzkin:\npic des crampettes, couloir NE\nBadira ia bi aste elurrik bota gabe, eta gañera egunero tenperatura altuekin... Duela hilabete batetik hona, pirineotako kondizioak asko aldatu direla diote. Gure alpetarako erromeriaren ondorioz hilabete horretan pirineotan oso gutxi ibili gara. Norabide zehatzik gabe eta munduko nagikeria handienarekin, pic des crampettes ingurura goaz. Madamete eta crampettes inguruko bide normalak lorratzez josita daude, baña (eski libre 2-n agertzen da) crampetteseko ipar-ekialdeko kanala garbi ikusten da, purga txiki batekin... 2 Aldiz pentsatu gabe bertan sartu eta itzalean dagoen zatia elur hautsez dagoela konturatzen gara. Jeitsieraz zer esan...egin dituen asteak ikusita ta gu hautsa harrapatzen... zorteko gu!!!\nDenborarik galdu gabe\nDen dena guretzako\nEgilea: aballarri.blogspot.com ordua: 09:37 4 iruzkin:\nROCA ALTA "DIEDRO FARRENY" VILANOVA DE MEIÁ, LLEIDA.\nAubas (2071m), Trona (2087m), Arres (2162m), Mont de Montagou (2151m), Campsaure (2141m), Poilaner (2219m), Cap de Poilaner (2266m), Entecada (2269m)\nPeña Predicadera - Afrodita (6a+, 130 m, derrigorrez 5c)\nAnálisis de resultados....


Ephraim Chambers - Wikipedia, entziklopedia askea.\nKendal (en) , 1680\nIslington, 1740ko maiatzaren 15a (59/60 urte)\nidazlea, itzultzailea, argitaratzailea eta hiztegigilea\nEphraim Chambers (Kendal, Westmorland, 1680 inguruan - Islington, 1740ko maiatzaren 15a) entziklopedista ingelesa izan zen. Harpidetzen bidez, 1728an kaleratu zen haren Cyclopaedia; Arte eta Zientzien Hiztegi Unibertsala delako obrak ospe handia jaso zuen berehalakoan. Diderot eta d'Alembert-en L'Encyclopédie-aren iturri nagusietako bat izan zen liburua.\nWikimedia Commonsen badira fitxategi gehiago, gai hau dutenak: Ephraim Chambers\nMultimedia: Ephraim Chambers\nBNF: 131772531 (data)\nOpen Library: OL1336560A\nCumbria konderriko jendea\nOrriaren azken aldaketa: 18 otsaila 2019, 14:12.


Ustekabeko bisitaria - Kaidara\nHiru adiskideren istorioa oinarri harturik, material honek bestelako errealitateak ez ezik, bizitzeko, elikatzeko eta gainerakoak egiteko bestelako erak ezagutaraziko zaizkigu eta, gainera, horiek gizakien oinarrizko premiak zein diren gogoeta egiteko aukera emango digute. Eskolara bidean, hiru lagunei ustekabean estralurtar bat agertu zaie. Abentura osoa laurek elkarrekin biziko dute. Istorio horri esker, lehengaien jatorria eta ziklo naturala ezagutuko ditugu, lanaren baliora gerturatuko gara eta ondasun eta zerbitzuekin, publizitatearekin, kontsumoarekin eta besterekin loturiko hainbat alderdi aztertuko ditugu. Edukia era guztietako jardueretan landuko da: letra zopa bat, elika ohituren inguruko inkesta bat, irudian eta musikan oinarrituriko lan bat, gaileta batzuk egitea, etab.Materialaren helburua besteenganako errespetu eta laguntasunezko jarrerak sustatzea� ez ezik, bestelakotasuna aberasgarritzat jotzen irakastea da. Era berean, istorio bakoitzari dagokion berariazko hiztegia lantzen da bertan eta horrek testuaren irakurketa ulertzailean sakontzeko aukera ematen du.


Abiatu da CoFBAT, kobaltorik gabeko bateriak garatzeko Europako Horizon 2020 proiektua; euskal zentroak 9 herrialdetako 19 erakunderekin batera hartzen du parte.\nMinerala kentzeak merkatu egingo ditu belaunaldi berriko bateriak, eta segurtasun, iraunkortasun eta jasangarritasun handiagoa emango die.\nCIC energiGUNEk, energia elektrokimikoa eta termikoa biltegiratzearen arloan Europan erreferentea den ikerketa zentroak, hasiera eman die Europa mailako CoFBAT proiektu barruko ikerketa lanei. Europako 9 herrialdetako beste 19 bazkiderekin batera hartzen du parte proiektuan. Partzuergo horren helburua "edukiera handiko kobaltorik gabeko bateria seguruetarako eta iraunkorragoetarako material aurreratuen soluzioak identifikatzea" da, "biltegiratze estatikoko aplikazioetarako", eta azaroaren erdialdean egin zuen hasierako bilera, Belgikako Solvay kimika enpresaren instalazioetan.


40 lagun inguru parte hartu zuten Nanteseko Lantegi publikoetan. Bertan, Arku Atlantikoko hirietan (bereziki SITE egitasmoan parte hartzen duten hiriak, baina Rennes eta Le Mans ere bertan izan ziren) ticketing sistemen hobekuntzari buruz aritu ziren.\nParte hartzaileek adimendun ticket salmentari buruz interesa adierazi zuten, alde batetik, administraritzari eta garraio publikoko erabiltzaileei erantzuna ema ahal izateko, eta bestetik, operadoreei bidaiarien funtsezko informazioa eman ahal izatek, hauek beren eskaintza hobe antolatu dezaten.\nAurkezpenetan intermodalitatea nola hobe daitekeen ikertu egin zen, garraio mota ezberdinak etengabe integratuz eta kontakturik gabeko abonamendu bakarra erabiltzen. Hiri-garraio edo eskualde garraiotan adimendun txartelak erabiliko balira intermodalitatea posible litzateke eskala geografiko ezberdinetan.\nAldi berean, adimendun txartelek ticket salmenta sistemei beste zerbitzu publikoak gehitzea ahalbidetzen dute (aisia, kultura…) eta horrek garraioaren eta eguneroko bizitzaren arteko interakzioa ahalbidetzen du. Izan ere, horrek garraio publikoaren erabilerari interesa gehitzen dio.\nNFCen oinarritutako ticketing sistema arrunta ere aurkeztu zen. Hau Gijón eta Donostia-San Sebastianen aurkeztuko da 2014aren hasieran. Sistema honek interes handia piztu zuen ticketing sistema transnazionala finkatzeko.\nHemen klik eginez Nantesen Le Mans, Rennes, Donostia-San Sebastian eta Gijonek egindako aurkezpenak aurki ditzakezu.


Elurra teilatuan, soka-dantza karrikan — dantzan.eus\nHemen zaude: Hasiera › Komunitatea › Duguna - Iruñeko dantzariak › Elurra teilatuan, soka-dantza karrikan\nArgazkia: Ivan Delgado\nSan Blaseko soka-dantza plazara atera genuenetik, konturatu gara Iruñean otsailaren 3aren inguruan dezentetan egoten dela elur arriskua. Joandako San Blas egunean zuri-zuri esnatu ziren Iruñeko karrikak eta guk eguerdian dantza egin beharra! Goizak aurrera egin ahala, tarteka bi maluta, tarteka eguzki izpiak... goiz-goizeko geruza zuria pasta urtsua bilakatua zen goiz erdirako, dantzarako hare okerragoa.\nDantzarako elkartuak ginen gure alde zaharreko lokalean eta pena zen besterik gabe, gure urteroko erritutxoa berritu gabe, etxera itzultzea. Karriketako elur busti txipi-txapa horrekin arriskua genuen 20 alpargata pare zakarretara bota eta jantziak ere ondatzeko, erortzeko aukerak ere baztertu gabe. Orduan norbaitek bota zuen: eta zergatik ez dugu kalez jantzita dantzatzen? Erritu izaeratxoari eusteko txapelak eta zapiak jantzi genituen eta horrela aurrera egitea erabaki genuen.\nAuritz Garziak gidatu zuen soka eta Osel Molinet gibel-eskuarekin dantzatu zuen belauntxingoa. Sokako dantzarien zortzikoen ondotik, ingurutxoko partea eta kalejirarekin plaza utzi.\nAuritz eta Osel, belauntxingoan\nEmanaldi berezia izan zen, ezohikoa, baina izan zuen bere xarma ere. Dantzari jantziak, agian, halako distantzia bat jartzen du plazaren erdian eta plaza bazterrean diren lagunen artean, aldi honetan, nolabait ezabatu egin zena. Aukera guztiek dute haian alde on eta txarra eta tira, halabeharrez hautatu behar izan genuen aukera honek, buruari itzuli pare bat emateko balioko digu behintzat.\nHeldu den urtean, elurrik gabe ere, nola jantzita dantzatuko ote dugu?\nArgazki sorta zabalagoa:


Animazioko langileek Haurren Eskubideen Aldeko Nazioarteko Eguna baliatu zuten Baionako (Lapurdi) suprefetura aitzinean protesta egiteko, pasa den ostegunean. Eremu ezberdinetan lanean ari diren animatzaileak batu ziren deialdira, haien artean, Udaleku izeneko euskarazko aisialdi gunekoak. Besteak beste, soldata eskasak eta "prekaritatea" salatu dituzte, haien lana "gaizki baloratua" dela azpimarratuz.\nGazte askok udan lan egin behar izaten dute animazioan Ipar Euskal Herrian, eta ez da haien lan egoera publikoki salatzen den lehen aldia. Izan ere, animatzaile askok pairatu behar izan dituzte ordaindu gabeko ordu gehigarriak edo zerbitzu zibikoetan zein ikastaroetan oinarritutako abusuzko kontratuak.


2015eko apirilean industria-prezioek %0,5 egin dute gora aurreko hilaren aldean\nHomeGaiakIndustria-prezioen indizea (IPRI)Prentsa Oharrak 2015eko apirilean industria-prezioek...\nINDUSTRIA-PREZIOEN INDIZEA. 2015eko apirila\nAurreko urtearen aldean (2015eko apirila 2014koaren aldean) %1,5 jaitsi ziren\nEustatek landutako datuen arabera, Euskal AEko industria-prezioen indizea %0,5 gehitu zen 2015eko apirilean aurreko hilaren aldean. Datu horiek kontuan hartuta, apirileko urte arteko tasa (azken hamabi hilabeteetan industriako prezioek izandako aldakuntza) %1,5 jaitsi da.\nSektorekako azterketa xeheagoak agerian uzten du, 2015eko apirilean, Kokeriak eta petrolio fintzea (%2,8), Energia elektrikoa, gasa eta lurruna (%1,1) eta Industria kimikoa (%0,6) adarrek gehitu zituztela gehien prezioak, aurreko hilaren aldean. Jaitsierarik handienak: Erauzketa industriak (%-1,0), Produktu informatiko, elektroniko eta optikoen fabrikazioa (%-0,5).\nUrte artean, 2015eko apirilean, 2014koaren aldean, prezio-hazkunderik handienak: Energia elektrikoa, gasa eta lurruna (%4,4), Produktu farmazeutikoen fabrikazioa (%1,8), Garraio materialaren fabrikazioa (%0,9). Jaitsierak: Kokeriak eta petrolio fintzea (%-16,6), Erauzketa-Industriak (%-2,7), Altzariak, beste manufaktura-industriak, konponketa eta instalazioa (%-2,0).\nOndasunen helburu ekonomikoaren araberako sailkapenari jarraituz, apirilean, aurreko hilarekin alderatuz, sektore-talde handien prezioen bilakaera positiboa izan da Energian (%2,2) eta Bitarteko ondasunetan (%0,1). Ekipo-ondasunak %0,0, Kontsumo-ondasunak %0,0. Azken hauen barruan, Kontsumo-ondasun iraunkorrak %-0,1 eta Kontsumo-ondasun ez-iraunkorrak %+0,1.\nOndasun-talde handi horietako prezioen aldakuntzak negatiboak dira urte artean, Ekipo ondasunetan izan ezik, non %0,2 gehitu diren. Energia %-7,8; Bitarteko ondasunak %-0,1; Kontsumo-ondasunak %-0,8. Azken horien barruan, Kontsumo-ondasun ez-iraunkorren prezioak %-0,9; iraunkorrenak %-0,5.


Hezkuntza, Garabideren lan berriaren oinarria - Debagoiena - Goiena.eus\nHezkuntza, Garabideren lan berriaren oinarria\nMonika Belastegi 2013-07-16 14:03\nEuskararen Berreskuratzea egitasmoaren baitan, liburu eta ikus-entzunezko berria kaleratu ditu Garabide elkarteak, laugarrena. Lanean hizkuntza gutxituen biziberritzean hezkuntzak izan dezakeen eragina aztertzen da, euskararen esperientzia ardatz harturik. Atzo arratsaldean aurkeztu zuten, UEUn.\nLiburuak 50 orri ditu, eta euskaraz, gaztelaniaz, frantsesez eta ingelesez argitaratu da. Orain artekoak euskarri fisikoan plazaratu badira ere, azken ale hau, Internet soilik argitaratzea erabaki dute. Alberto Barandiaranek idatzi du, eta dokumentala biltzen duen bideoak, berriz, 18 minutu inguru ditu. DVDa Argia-k ekoitzi du, eta errealizazio lanak Maialen Sarasuak egin ditu.\nEuskararen berreskuratzea (IV) Hezkuntza liburuxka-dokumental horretan, hizkuntza gutxituen biziberritzean hezkuntzak izan dezakeen eragina aztertzen da, euskararen esperientzia ardatz hartuta. Hala ere, proiektu zabalago baten laugarren katebegia da, Barandiaranek azaldu duenez: "Duela hiru urte abiarazi genuen Euskararen berreskuratzea izeneko bilduma sortzeko egitasmoa. Gure helburua honakoa zen: euskararen berreskurapenean egin den (eta egiten ari den) lan izugarri hori, hizkuntza gutxituak dituzten gainerako komunitateen eskura jartzea".\nEuskararen berreskuratzea, erreferente\nEuskararen berreskurapenaren esperientzia erreferente bihurtu da hainbat hizkuntza komunitaterentzat. Hizkuntza gutxituek, behin hilzorirako bidea hartzen dutenean, nekez egiten dute atzera, biziberritze prozesu batean sartzeko eta ezinbestean, hil egiten dira, azaldu du Barandiaranek. Eta gehitu du: "Jakin badakigun arren gure hizkuntza nahi genukeen normalizazio mailatik urrun dagoela, tamalez, gurea bezalako berreskuratze kasu dokumentatuak ez dira ugariak, eta merezi du egindako ibilbideari erreparatzea, inori bidean argi egin balekio ere".\nLehen liburua duela hiru urte\nBilduma honetako lehen liburua duela hiru urte kaleratu zuten. Lan orokor horretan euskararen biziberritzean egon diren gako nagusiak aztertu dituzte, hala nola, hezkuntza, hizkuntzaren corpusa, hedabideak... Eta aurreko bi urtetan argitaratu dituzte, gako horietako bati buruzko lehen lan monografikoak: Euskararen Berreskuratzea (II) Hizkuntzen Estandarizazioa, eta Euskararen berreskuratzea (III) Hedabideak. Atzo aurkeztu zuten hezkuntzari buruzkoa, beraz, hirugarren lan monografikoa da.\nDVD-Liburuxkaren nondik norakoak\nEuskararen berreskuratzea (IV) Hezkuntza liburua eta dokumentalaren oinarrian, bi galdera daude: zergatik da garrantzitsua hezkuntza sistema propioa hizkuntza baten biziraupenerako? Nola garatu da euskal sistema? Zein testuingurutan eman ziren lehen urratsak? Ze tresna sortu dira? Zein egoeretan abiatu ginen eta zein egoeratan gaude?\nBaina Garabideren lana euskal esperientziaren transmisioa azaltzea izaki, askoz garrantzitsuagoa da bide hori nola eta zeinek egin duen azaldu baino, zergatik egin den esplikatzea. Sintesi bat eskaintzea beste herrietako hizkuntz komunitateei, haientzako baliagarria izan daitekeelakoan. Eta ondorioak argi eta garbi agertzen dira liburuan zein dokumentalean.


Edurne Azkarate izango da Hitzetik Hortzerako gonbidatua - bertsoa.eus\nHitzetik Hortzera igandero 15:00etan ETB1en 2018-01-04\nEdurne Azkarate izango da Hitzetik Hortzerako gonbidatua\nTxapelketa Nagusia atzean utzi eta urtarrilaren 7an itzuliko da Hitzetik Hortzera ohiko formatuan. Bertsolarien jarduna ez da geratuko eta plazaz plazako lana biltzen eta bertsozaleei eskaintzen jarraituko du igandero igandero apirila arte. Edurne Azkarate izango da urtarrileko lehen atalean, eta abendu amaieran Elgoibarren, Aretxabaletan eta Hernanin egin diren jaialdietako bertso onenak eskainiko dira. Igandean, 15:00etan ETB1en.\n2018an ohiko formatuan itzuliko da Hitzetik Hortzera. Igandero plazaz plaza bildutako bertso onenak eta gonbidatuak ekarriko ditu. Diziplina ezberdinetan dabiltzan hainbat lagunek bertsolaritza nola bizi duten ezagutzera emango du saioak: kirolariak, idazleak, aurkezleak, aktoreak… gonbidatuko dituzte programara.\nUrtarrilaren 7ko atalean Edurne Azkarate izango da gonbidatua. Astelehenetako Aulki-Jokoa telebista-saioaren aurpegia izan da Edurne Azkarate eta bera hobeto ezagutzeko aukera izango da. Bertsoei dagokionez, abenduaren amaieran Elgoibarren, Aretxabaletan eta Hernanin egin diren jaialdietako bertso onenak ekarriko ditu saioak.


Proces auzian zigor-epaia egongo balitz, zer egingo lukeen independentismoak\nAzken eguneratzea: 2019/10/01 16:13 (UTC+2)\nGorenak zigor-epaia ematekotan abiatuko lituzketen mobilizazioak aurkeztu dituzte JxCatek, ERCk, CUPek, ANCk eta Omnium Culturalek.\nJxCatek, ERCk, CUPek, ANCk eta Omnium Culturalek mobilizazioak aurkeztu dituzte. Argazkia: EFE.\nKataluniako errepublikaren alde 'aitzakiarik gabe' aurrera egitea hitzeman du Torrak\nSindikatu independentistek greba orokorrera deitu dute Katalunian urriaren 11rako\nKataluniako Parlamentuak desobedientzia zibila eta instituzionala defendatu ditu\n'Askatasuna guztiaren gainetik jarri eta ondorioak onartzera' deitu du Torrak\nAuzitegi Gorenak zigor-epaia emango balu proces auzian, Kataluniako independentziaren aldeko alderdiek eta erakundeek indarkeriarik gabeko borroka baliatuz eta desobedientzia zibila gauzatuz erantzungo lukete; horixe da, behintzat, beraiek astearte honetan egindako deia.\nJxCatek, ERCk, CUPek, ANCk eta Omnium Culturalek, baterako prentsaurreko batean, aurkeztu dute prestatzen ari diren mobilizazioen ingurua, Gorenak zigor-epaia emango balu abiatuko lituzketenak. Dena den, ez dute zehaztu aurreikusita duten ekintzetako bat ere.\nMarti Anglada kazetaria, Anna Salles historialaria eta David Fernandez ekintzaile eta CUPeko diputatu ohia izan dira independentismoaren bozeramaileak; hirurek irakurri dute bertan zeuden erakundeek adostutako adierazpen bat.\nIndependentziaren aldeko eragile nagusiek, hortaz, ziurtzat jotzen omen dute zigor-epaia emango dutela. CDR taldeetako zazpi kide terrorismoa egotzita espetxeratu berri dituzte, eta independentismoaren aldekoak lider politiko eta sozialen aurkako epaiaren zain daude orain; testuinguru horretan, erantzuteko deia egin dute, desobedientzia zibila oinarri hartuta, baina ez da balizko desobedientzia instituzionalaren gaineko aipamenik egin.\n"Edozein zigor-epai, bidegabea"\n"Bidegabetzat joko dugu edozein zigor-epai", adierazten du testuak. Idazkiak zehazten du 2017ko udazkeneko irailaren 20an eta urriaren 1ean "oinarrizko eskubideak" erabili zituztela, hain zuzen ere, manifestazioarena, autodeterminazioarena eta parte-hartze politikoarena. Eskubide horiek erabiltzea "demokrazia batean, ezin da inoiz delitutzat jo".\n"Errepresioa ez da epaiketa honekin hasi, eta ez da epaiketa honekin amaituko. Mugimendu politiko eta demokratiko oso baten aurkako auzia da, eta helburu bakarra da hori gelditzea eta suntsitzen saiatzea, gero eta masiboagoa baita eta gehiengo gero eta zabalago batek babesten baitu", dio agiriak.\nTestuan ordezkatutako independentismoak dio "desobedientzia zibila eta herritarren mobilizazio baketsua direla herriak dituen baliabide nagusiak boterearen abusuen eta injustiziaren egoeren aurka egiteko".\n"Urratutako eskubideak berriro erabiltzeko borondatea"\nHalaber, adierazita dagoenez, emandako erantzunak "urratutako eskubideak berriro erabiltzeko borondatea" eskatuko du, bai eta mobilizazio "pluralak eta transbertsalak" egitea ere, "zuzena ez den epai batek guztiok interpelatzen gaituelako".\nEkitaldian hainbat ordezkari politiko izan dira; besteak beste, JxCateko buruzagi Josep Lluis Cleries, Laura Borras eta Eduard Pujol, ERCko Marta Vilalta eta CUPeko parlamentari ohi David Fernandez eta Albert Botran. Elisenda Paluzie ANCko presidentea eta Marcel Mauri Omniumeko presidenteordea ere bertan izan dira.\nGizarte zibileko hogeita hamar bat erakundek egin dute bat agiriarekin: CIEMENek, UnescoCatek, Iridiak, Unio de Pagesosek, SEPCek edo USTECek.\nIkasleen Sindikatuak 72 orduko greba deitu du\nIkasleen Sindikatuak institutuetako eta unibertsitateetako ikasleak deitu ditu, epaia jakinarazita eskolak gelditu eta Bartzelonako Sant Jaume plazara joateko; 72 orduko ikasle-greba proposatu du.\nAgiri batean zehaztu dutenez, egunero egingo lukete mobilizazio bana: lehenengoan, ekintzak institutuetan eta unibertsitateetan; bigarrenean, goizean, ikasleen manifestazioak; eta hirugarrenean, langileekin batera egindako manifestazio bat.


EAJ-PNVk txalotu egin du belaunaldi baterako Euskal Hezkuntza Sistema berria itxiko duen Itunaren onarpena\nLeixuri Arrizabalaga legebiltzarkide jeltzaleak eskerrak eman dizkie hezkuntzako eta politikako eragile guztiei etorkizuneko hezkuntzaren oinarriak adosteko egindako ahaleginagatik. “Hau izan da lehenengo geldialdia. Legea geratzen zaigu, eta lankidetza-espiritu honekin berarekin lan egingo dugu”\n07 Apirila | Eusko Legebiltzarra\nEusko Legebiltzarreko Osoko Bilkurak berretsi egin ditu, EAJ-PNV, EH Bildu, PSE-EE eta Elkarrekin Podemosen aldeko botoekin, Euskadiko hezkuntza legea idazteko oinarriak. Leixuri Arrizabalaga legebiltzarkideak babes zabala honen garrantzia azpimarratu du; “lan zintzo, onest, arduratsu eta ezberdin pentsatzen duenarekiko errespetuzkoaren” adibidea. Hala, gogorarazi du Eusko Jaurlaritzari emango zaion dokumentuak legebiltzarkideen %91ren abala duela. Arrizabalagak hezkuntza-komunitateak egindako ahalegina eskertuz hasi du hitzaldia, eta adostasun hori erakunde honetan legea gordailutzen denean errepikatzea nahi izan du, une horretan, orain bezala, gaur berretsitako testuaren negoziazioetan nagusi izan den lankidetza-espiritua nagusi izan dadin. “Gaurko bozketarekin ez da bidea amaitzen; hau izan da lehen geldialdia, eta orain arte bezala, zintzotasunetik, errespetutik, borondatetik eta hezkuntza-komunitatea osatzen duten eragile guztiekin eta talde politikoekin hitz eginez lanean jarraitzea espero dut. Une hau aprobetxatu nahi dut eskerrak emateko honaino iristen utzi digutelako. Hezkuntza-komunitatea prozesu horren zati oso garrantzitsua izan da, eta nire taldearen izenean eskerrak ematen dizkizuet”.\nGaur onartu diren hezkuntza-oinarriekin, Jokin Bildarratzek zuzentzen duen Sailak oraingoa ordezkatuko duen legea egin beharko du, 1993koa baita. Arrizabalagaren ustez, fase honetan lortutako akordio-maila altuak egonkortasun- eta iraunkortasun-epe bat bermatuko dio hurrengo arauari. "Akordio historiko eta garrantzitsua da, Euskal Hezkuntza Legeak bere helburuak hobeto lor ditzan lagunduko duena, etorkizuneko gizartea eraikitzeko funtsezko herri-erronkaren aurrean gauden alderdi guztiak onartuz", adierazi du. Izan ere, EAJ-PNVren ordezkariarentzat, hezkuntza da egin dezakegun “inbertsiorik onena” etorkizuneko gizarte prestatuagoa, trebatuago eta lehiakorragoa sortzeko, bere etorkizuna garatzeko orduan. “Hezkuntza hazkunde sozial eta ekonomikorako aktiborik garrantzitsuenetako bat da, eta gaur ematen dugun pausoarekin berretsi egiten dugu. Gure hezkuntza-sistema hobetzeko aukera genuen, eta lortu dugu”.\nAkordioaren garrantzia euskal hezkuntza-sistema eraikitzeko oinarriak ezartzean datza. Sistema horrek dauden bi sareak integratuko ditu: publikoa eta itunpekoa. Biek zerbitzu publikoa eskaintzen dute eta biek etorkizuneko pertsonak prestatuko dituzte. Hori guztia, euskal eskola publikoaren "funtsezko izaera" aitortuz eta euskara ardatz gisa jarriz. “Eskola publikoaren oinarrizko izaera aitortzen dugu, gure oinarrizko erreferentea. Baina baita itunpeko sarearen osagarritasuna ere, biak printzipio berari lotuta baitaude: Hezkuntza bezalako zerbitzu publiko bat ematea. Ikasleak prozesu osoaren erdigunean jarriko ditugu, eta ikastetxeak ahaldunduko ditugu”.\nDokumentua datozen hamarkadetan euskal hezkuntza eraldatzen eta hobetzen laguntzeko, ekitatean eta bikaintasunean aurrera egiteko eta sistema osoa modernizatzeko erabakiarekin aurkeztu da. Ziurtatu duenez, ikasleak berdintasunaren, errespetuaren eta elkartasunaren balioetan trebatuko dituen hezkuntza bultzatzen dugu. “Gaitasunak baino gauza gehiago ikasten dituzten ikasleak nahi ditugu”, amaitu du.


Txina Thiocyclam fabrika eta hornitzaileak | Lemandou\nEdukia (%) ≥50\nUr edukia (%) ≤% 2,0\nFinitatea (44um probako bahe bidez),% ≥98\nItxura Hauts zuria edo horia argia\nOso intsektizida oso toxikoa eta eraginkorra\nEraztun intsektizida intsektizida selektiboa da\nEraginkortasun handiko, espektro zabaleko eta efektu luzeko fungizida sistemikoa, goialdera eroan daiteke erroa aplikatzerakoan, baina ez oinarrira. Foliar spray gisa erabil daiteke. Spray kopurua 2,25 ～ 3,75g osagai aktibo / hm da, eta horrek hainbat laborantza kontrolatu ditzake. Onddoen gaixotasunek eta sustraien ustel gaitzek efektu babesleak eta terapeutikoak dituzte. Zitrikoak, sagarrak, madariak eta platanoak biltegiratzeko gaixotasunak ere oso erabiliak dira. 500 ～ 1000mg / L eta 700 ～ 1500mg / L sendagai likidoekin tratatzen da hurrenez hurren.\nGB 2760-2001 arabera (g / kg): Frutak kontserbatzea 0,02 da; baratxuri goroldioa eta piper berdea 0,01 kontserbatzen dira (hondar kopurua ≤ 0,02).\nFAO / OMSek (1974) ezarritako hondakinaren (mg / kg) arabera: zitrikoak ≤ 10, platanoa ≤ 3 (osoa) edo 0,4 (fruta-pasta).\nHainbat landareren onddoen gaixotasunak prebenitu eta kontrolatu ditzake. Uzta ondoren frutak eta barazkiak tratatzeko erabil daiteke. Biltegiratzean gertatzen diren zenbait gaixotasun prebenitu ditzake. Oso erabilia izan da etxean eta atzerrian. Adibidez, zitrikoak 500-1000 ppm-ko likidoarekin bustitzen dira biltegiratzean penizilioa eta molde berdea saihesteko, platanoa 750-1500 ppm-ko likidoarekin bustitzen da biltegian koroa usteltzen eta antracnosia ekiditeko, 500-1000 ppm-ko sagar likidoekin, udareekin ere busti daiteke. , ananak, mahatsak, marrubiak, aza, aza, tomatea, perretxikoak, azukre-erremolatxa, patata goxoa, etab., biltegiratzean gaixotasunak ekiditen dituzte.\nZitrikoak biltegiratzeko gaixotasunek% 45eko etetea 1000-5000 mg / kg erabiltzen dute fruta 3-5 minutuz bustitzeko eta tenperatura baxuan 2-3 hilabetetan gordetzeko, eta oraindik freskoa da.\nPlatanoen kontserbatzaileak% 45eko esekidura 500-700 mg / kg erabiltzen ditu frutak 3 minutuz busti, kendu eta lehortu, tenperatura baxuan gorde eta fresko mantentzeko hilabete bat baino gehiago.\nArroz bakanae gaixotasuna hazia janzteko 180-300 gramo osagai aktibo edukia 100 kg arroz hazietan, esate baterako 300-500 gramo% 60 hauts busti eta 200-300 gramo% 90 hauts busti bakoitzeko.\nSagar eta udareen penizilioa, antraknosia, lizuna grisa, zurruka, lizuna eta abarren prebentzioa eta tratamendua bildu aurretik, busti hektareako osagai aktiboak dituzten 30-60 gramo sendagai likidoekin.


Asteon zientzia begi-bistan #262 - Zientzia Kaiera\nAsteon zientzia begi-bistan #262\nJosu Lopez-Gazpiok azaldu digun moduan, soinuaren eta musikaren atzean zientzia asko dago. Asteon, kulturak soinuen pertzepzioan duen eragina eta armonia zer den aztertu du. Ideia honi jarraiki, zergatik ditugu gustuko musika mota batzuk? Zergatik dira sinfonia batzuk hain erakargarriak?, galdetzen du egileak. Badu erantzuna ere: kulturak musikan duen eragina omen da gakoa. Armoniak, esaterako, abesti bat bere osotasunean egonkorra izatea egiten du eta, neurri batean, matematikan dago armoniaren azalpena. Ez galdu testuan eman dituen xehetasunak!\nJudit Muñoz Matute matematikaria elkarrizketatu du Ana Galarragak. Txikitatik gustuko izan ditu, bereziki problemak ebaztea. Orain, ingeniaritzan dabil doktoretza egiten, Matematika aplikatuetan, eta aipatzen duenez, oso emakume gutxi dira: “Irudipena dut Matematika ikasi duten emakume gehienak joaten direla Biologia, Medikuntza edo Estatistika arloetara, baina Ingeniaritzan ez da ohikoa”. Esklerosi anizkoitza diagnostikatu zioten duela sei urte, Matematika karrerako azken urtean, baina horrek ez du geldiarazi.\nJoana Jauregizar psikologoa elkarrizketatu dute Berrian. Bertan dio edozein adin eta maila sozioekonomikotako pertsonek izan dezaketela depresioa. Bere taldeak –berarekin batera aritu dira Maite Garaigordobil eta Elena Bernaras irakasleak–haurren depresioari aurre egiteko azterlan bate gin du UPV/EHUn. “Pozik bizi” deitu diote sortu duten programari, irakasleei eta eskolei zuzenduta dagoena, 8-10 urteko haurretan emozioak eta depresio sintomak hobetzeko martxan jarri dutena.\nKrisi klimatikoan mikroorganismoek duten papera oso garrantzitsua da zientzialari talde batek azaldu duenez eta horiek alboratzearen arriskuaz mintzatu dira. Gales Berriko Unibertsitateko (Australia) ikertzaile Ricardo Cavicchioli gidatzen ari da ekimena eta berarekin batera, bederatzi herrialdetako beste 32 mikrobiologok sinatu dute agiria. Adituek argudiatu dutenez, goiko mailako bizidun guztiek mikroorganismoen beharra dute. Juanma Gallegok azaltzen du testuan.\n50 urte hauetan zehar Zientzia eta Teknologia Fakultatea osatzen duten langileek jarduera ugari egin dituzte, hala nola Olinpiada Zientifikoak, fakultatean ikasi dezaketen Batxilergoko ikasleen artean, hainbat diziplina zientifikori buruzko jakin-nahia pizteko asmoz antolatzen direnak, hain zuzen. Horiei buruzko informazioa artikulu honetan topatuko duzue.\nArgitalpen-data: 2019/07/07 · Atala: Dibulgazioa, Zientzia begi-bistan


Egilea: Baisser ordua: 07:53 iruzkinik ez:\n2021(e)ko maiatzakren 28(a), ostirala\nRabia do Mar [Isladak] - Pertsonaiak\nILGORA/ISLADAK jokoen baliabideekin jarraituz, Unknown Armieserako prestatu nuen Rabia do Mar mini kanpainatxoa moldatzen ari naiz eta besteak beste, pertsonaiak sistema berrira pasa ditut. Hemendik utziko dizkizuet nahiz eta kanpainaren pdf-an ere agertuko diren.\nRabia do Mar - Pertsonaiak\nEgilea: Baisser ordua: 02:32 iruzkinik ez:\nEtiketak: Baliabideak, Isladak, LaRabiadoMar\nBidesaria - Ilgora jokorako abentura\nRolariok, Ilgora jokoa aurrera dijoa. Hemen daukazue sarrerako abentura, partida labur eta xume bat arauak eta giropena ezagutzen hasteko.\nBidesaria 3-4 jokalarientzat prestatuta dago eta partidan agertzen diren aldez aurretik sorturiko pertsonaiak edo jokalariek dauzkaten pertsonaiak erabili ahalko dira. Petsonaiak Loth bailarara dijoan karabanaren parte dira, zaindari edo bestelako ardurekin. Laister konturatuko dira lurralde hauetara sartzeko ordaindu beharreko bidesariaz.\nBesterik gabe, hemen uzten dizuet esteka:\nEgilea: Baisser ordua: 10:29 iruzkinik ez:\nLoth Bailara - Control Status\nLoth Bailarako Kanpaina bide nahiko bihurritua izan du azkeneko urte honetan. Alde batetik, azken 2-3 urtetako taldearen kronikak epemugarik izan ez duen geldialdia jasan du. Martxotik edo ez garela elkartzen eta gainera, errotazioa jasaten duen mahaia izanik, jokalari askok ez dute aspaldian euren pertsonaiekin jolastu. Baina dena ez da txarra izan urte arraro honetan (hauetan). Konfinamenduak eta telelanak distantzia askora (hiru herrialde ezberdinetan) dauden jokalari batzuekin kanpainaren kronika paralelo bat egitea ahalbideratu dit, partida mordoa jolastuz. Beraz, Loth ez da geldirik egon.\nOrain, gure warhammer 2.edizioko arau kuttunei agur esan eta Ilgora sistemara migratzea dagokigun honetan, nahitaezkoa iruditu zait kanpainaren laburpen bat egitea.\nKonpainia Askea: Hasiera hasieratik Loth bailaran barrena ibili den taldea, 8-10 kide izan dituena momento oro. Gaur egun ez da taldeko sortzailerik gelditzen abenturazale bezala, askok bailarako bidezidorren batean heriotza aurkitu zuten eta beste gutxi batzuk taldea utzi zuten helburu ezberdinak jarraitzeko asmoarekin (Kanpainako PeJ-tan bihurtuz)- Lehenengo urtean Aguileran agintzen zuen Ordenaren esanetara egon ziren baina zaldunen gainbeherarekin batera erori ziren eta hiriko ziegetan usteltzen hamarkada oso bat igaro zuten. Horren ostean, kontu handiz ibili dira bailarako fakzio eta politika liskarretan.\nArnhoffeko Heroiak: Arnhoff herrian osatutako taldea, orain dela gutxirarte 3 taldekideez osatuta zegoena eta azken egunetan laugarren bat gehitu zaiona. Talde honen ibilbidea bere herriaren inguruan biratu du baina geroz eta kozienteagoak dira herria salbatzeko bailara osoa aintzat hartu beharko dutela.\nHaserre eta etsita, Konpainia Askeak ostikada bat eman nahi zien txotxongilo bezala mugitu zien botere eta fakzioen ahoetan. Honela, Shallya (Maara jainkosa hemendik aurrera) Santutegiko monjekin batera igarobidean zehar aurkitzen ziren esklabuak antolatu eta iraultza piztuarazi zuten. Aguilerako gremioekin aliatuta zeuden lurjabeak, Kazorov Anaien aparatu esklabista osoa eta goblin oste bat aurrez aurre izan zituzten. Denak erori ziren. Orain esklabuak euren askatasunaren lehenengo hilabeteak gozatzen ari dira eta denok dakite laister, dagozkien eskubide eta botere zatia eskatuko dutela.\nAguilera, Sugeen habia\nBi taldeak ohartu dira Aguilerako hiri-kontzejua suge pozoitsuez beteriko habi bat dela eta eskua sartzea oso arriskutsua izan daitekeela. Oraingoz, 16 kideek bizirik jarraitzen dute baina traizioak, pozoidurak eta botere dema pil-pilean jarraitzen du. Gremioak, Ordenak eta beste fakzio ugari borroka etengabe batean murgilduta daude eta etorkizuna ez du inolako itxura onik. Gure pertsonaiak lehenengo saiakera baten ostean, kontzejukideen artean hiltzen hastera itxoitea erabaki dute.\nArnhoffeko heroien balentria ikusgarriena dudarik gabe. Nekazari-kooperatiba honen harresiak defendatu dituzte goblin armada eta bidelapur zein kriminalen aurrean. Denak garaitu dituzte eta herria oparotasun aro baten lehenengo zantzuak dastatzen ari da. Inguruko bizilagunak hurbiltzen ari dira eta beste hirietako pertsona batzuen arreta erakarri dute. Baina garaipenek beste erronka ezberdinak ekartzen ditu eta eztian ere itotzea posible da.\nKanpaina osoan zehar egon den misterioa. Gelako elefantea. Hasieran, Konpainia Askeak mandatari ilun batzuen aurka borroka behar izan zuen (prezio altu bat ordainduz) eta orain, Arnhoffen ere izurrite honen pistak agertu dira. Zer dira munstro horiek? Nola hedatzen dira? Badirudi nanoen aspaldiko burdinolan sartzeko asmoa dutela baina oraingoz euren ahalegin guztiak alferrikakoak izan dira.\nBailaran izan zituzten lehenengo arerioak, kriminalez osatutako erakunde boteretsua eta esklabutza sare erraldoi baten antolatzaileak. Dudarik gabe, gainbeheran daudenak orain. Konpainia Askeak bultzatutako esklabuen iraultzak kazoroven agenteak birrindu zituen, bidean lurjabe handiekin ere akabatuz. Hankaz gora dagoen erakundea da orain eta badirudi arratoiak hondoratzen ari den barkua uzten ari direla.\nEgilea: Baisser ordua: 01:50 iruzkinik ez:\nEtiketak: Ilgora, Loth\n2021(e)ko urtarrilakren 30(a), larunbata\nISLADAK - Pertsonaia Orria\nRolariok orko, elfo eta ezpatez gain beste gauzetaz ere elikatzen garelako, hemen duzue Isladak jokorako pertsonaia orria. Ilgora bezala, Myhtras sistema du oinarritzat eta fantasia urbanoko partidetarako pentsatuta dago.\nGure kasuan, Kult edo Vampiro la Mascarada bezalako jokoetarako erabiliko dugu.\nBesterik gabe, Isladak - Pertsonaia Orria\nEgilea: Baisser ordua: 09:57 iruzkinik ez:\nEtiketak: Baliabideak, Isladak\n2021(e)ko urtarrilakren 24(a), igandea\nILGORA - Aldez aurretik sortutako PJ\nILGORA jokoaren lehenengo proba partidekin hasi gara, ODOL AIERUAK bezala ezagutuko den abenturarekin hain zuzen eta jokalariei zama gehiegi ez jartzearren aldez aurretik sortutako pertsonaia batzuk sortu ditut.\nKonturatu naiz pertsonaia sorrera oso pertsonalizatua baina nahiko astuna dela, MYTHRASen antzera. Buelta batzuk eman behar zaio prozesu guztiari.\nOdol Aieruak - Pertsonaia Jokalariak\nEgilea: Baisser ordua: 00:24 iruzkinik ez:\nEtiketak: Baliabideak, Ilgora, Odol Aieruak\nMYTHRAS - Arau Laburtuak\nEguneraketa honetan, mythras jokorako beste baliabide batekin nator. Thorkrim-en dokumentuaren itzulpena hain zuzen ere (jatorrizko dokumentua).\nGuk, ILGORA jokorako erabiliko dugu, mythras sisteman oinarrituta baitago. Besterik gabe, esteka hemendikan uzten dizuet eta blogeko eskubiko zutabean dagokion atalean ere aurkitu ahalko duzue.\nEtiketak: Baliabideak, Ilgora, Mythras


2019 BIME LIVE. Udazken musika jaialdira hurbilduko zara? - Autobuses la Unión\nHome Berriak 2019 BIME LIVE. Udazken musika jaialdira hurbilduko zara?\n2019 BIME LIVE. Udazken musika jaialdira hurbilduko zara?\n30 October, 2019 By Autobuses La Union Berriak, Noticias, Uncategorized @eu Comments Off\nNork esan zuen musika-jaialdiak udarako zirela soilik? Bilbon, hain zuzen ere Barakaldoko BEC-ean, azaroaren 1ean eta 2an izango dugu BIME LIVE. Udazkenaren jaialdi indoor handiena da, eta nazioarteko artista desberdinak biltzen dira eremu berean.\nGainera, ekitaldiaren aurreko egunetan, urriaren 30ean eta 31an, BIME festibala BEC-tik irtengo da eta Bilboko kaleak musikaz eta jarduerekin beteko dira. Beraz, Bilbo egun horietan nazio eta nazioartekoa talentu nabarmenekin bat egingo du. Honela, hiriko areto nagusiek doako emanaldi desberdinak eskainiko dituzte BIME-a publiko guztietara eraman ahal izateko. Hurrengo loturan programa osoa aurki dezakezue:\nBIME CITY programa osoa\nBIME-az hitz egiten jarraituko dugu orain. Kartelean ikusi dezakezuenez, publiko guztietarako musika aurki dezakegu barne, FOALS-a, KRAFTWERK-a 3D eta JAMIROQUAI-a asteburuko kartel buruak izango dira. Esan dugun bezala, gustu guztietarako lekua egongo da jaialdian. Goxo Espazioa izeneko gunea egongo da ere bai. Barne trap modernoena, R&B, hip hop, dancehall eta reggaeton biltzen duen klub txikiarekin. Dena noski, jaialdi orokorraren barnean. Joan den urtean harrera handia izan zuen publikoaren artean, eta aurten, hiri-musika unearen artista nabarmenekin kontatuko du.\nGainera, bertaratuak, BEC-ean bertan lo egin ahal izango dute. Publiko bai internazionala bai nazionala espero da, beraz, errazagoa izango da haientzat bertan lo egin ahal izatea. Hurrengo aukerak izango dituzte: kanping-a, Glamping-a eta erosotasun osoak dituzten “kapsula” batzuk. Hurrengo estekan festibalari buruzko informazio osoa aurki dezakezue.\nBIME-a LIVE-a web orri ofiziala\nNola hurbilduko zarete jaialdira? Gure autobus zerbitzuak erabili ditzakezue edozein lekutik etorrita. Hurrengo estekan kontsulta ditzakezue gure autobusen ordutegiak.\nAutobusak La Unión ordutegiak\nBeharbada talde handia izango zarete eta komeni zaizue taldearentzat autobus bat alokatzea. Hurrengo estekan aurki dezakezue gure autobus alokairu zerbitzuaren informazio osoa.\nLa Unión autobusen alokairu zerbitzua


Eskaera | Jiangsu Kaichuang Nazioarteko Merkataritza Co., Ltd.\nAluminiozko zuzentzaile-plakaren prezioa\nAluminiozko zuzentzaile-plakaren preziorik eraginkorrena lortzeko, zatoz hona, 5 euskarriko errodadura-plaka / erakusle-eredua aluminiozko plaka / dilista-eredua aluminiozko plaka eta baita aluminiozko zuzentzaile-plaka ere maila, tamaina eta arroka guztietarako!\nAluminiozko zuzentzaile-plaka Prezioa-Diamantea / Hiru / Bost Barretako errodadura metalezko xafla\nAleazio serie berdinean, aluminiozko sareta plaken prezioa 42-112 $ inguru handiagoa da aluminiozko plaka arruntaren prezioa baino. Izenak dioen bezala, aluminiozko sareta plaka aluminiozko plaka arrunta da erliebea gainazal tratatzeko prozesuaren bidez, beraz, haren gainazalak hainbat eredu aurkezten ditu, hala nola, diamantea, bi barra, hiru barra, bost barra handi, bost barra txiki, etab. beraz, aluminiozko diamantezko xafla erliebea, aluminiozko errodadura plaka, aluminiozko koadroa, baina funtsean aluminiozko errodadura metalezko plaka ere esaten zaio. Gure bizitzan, kostu handiko errendimendua dela eta, aluminiozko koadro-taulen prezioa, dekorazio eta praktika sendoa izateagatik, aluminiozko koadroa material ezin hobea bihurtu da eraikuntza, ibilgailu, itsasontzi eta beste eremu batzuetako zoru irristagaitza eta dekorazio-eremuetarako. Oso ezaguna da merkatuan!\nAluminiozko zuzentzaile-plakaren aplikazio espezifikoak\nEzaugarriak eta abantailak: pisu arina behar duten garraio sektoreetako aluminiozko eskaileretarako aukerarik onena. Energia aurrezteko efektua handitu.\nAplikazioak: koadroko taulako zorua, esate baterako, furgonetako zorua, autobuserako edo kamioirako egurrezko pausoa, trenaren estalkia, zisterna, autoaren hozkailua.\nEzaugarriak eta abantailak: itsasoko uraren korrosio erresistentzia bikaina dela eta, ez da beharrezkoa estaldura bezalako erresistentziarik. Urte askotan konfiantzaz erabil daiteke.\nAplikazioak: estalkiak eta zoruak, eskailerak, makinen gelako oholtzak, arrain deposituak, korridoreak eta zubiak pontoi kaietara doazen pasabideetan.\nEzaugarriak eta abantailak: eskailera izkinen korrosioaren erresistentzia urte asko darama estetika beharrezkoa den merkataritza eta turismo helmugetan, hala nola talde bizitzan.\nAplikazioak: zoruak, eskailerak, apalategiak, erretenen estalkiak, bizikletak, etab.\nEzaugarriak eta onurak: Kalterik gabea, edukiontzi espezieetarako ere egokia baita, adibidez instalazioetarako eta landare kimikoetarako nahiz janari landareetarako, eta erresistentzia kimiko bikaina du.\nAplikazioak: bankuko zoruak eta eskailerak, ekipoak / lantegietako makineria, adibidez, ikuskapen dinamikoa.\nEzaugarriak eta abantailak: propietate bikain ugari dituelako. Pauso material gisa ez ezik, zorro eta apaingarrietarako ere bai.\nAplikazioak: hala nola, bizkarreko eskailerak, eskailerak, erakusleihoak, aldi baterako aldamioak, itsasoko egiturak.\naluminiozko koadro xaflaren prezioa, Tread Plate Aluminiozko Xaflak, 7050 aluminiozko xafla, aluminiozko aleazio 6061 prezioa, Aluminiozko xafla hornitzaile anodizatuak, Aluminiozko xafla merkeak,


Irekia Eusko Jaurlaritza - Gobierno Vasco :: Ekintzako danborradak eta Donostiako Ertzain-etxeak 25 urte bete dituzte\nEkintzako danborradak eta Donostiako Ertzain…\n<iframe src="https://www.irekia.euskadi.eus/eu/embed/videos?video_path=2019%2F01%2F21%2Fnews_51470%2Fhtml5%2FDamborrada_irekia.mp4" width="320" height="210" allowfullscreen></iframe>\nEkintzako danborradak eta Donostiako Ertzain-etxeak 25 urte bete dituzte Iturria: Irekia\nDamborrada_irekia_02.jpg Iturria: Irekia\nAurreko urteetan bezala, Antiguoko Ertzain-etxearen aurrean jo zuten\nEkintza ikastolako danborradak urteroko hitzordua izan zuen Antiguoko Ertzain-etxearekin Sarriegiren martxa interpretatzeko. Aurtengoa hitzordu berezia izan da, ikastetxeak eta Ertzain-etxeak aurten betetzen baitituzte 25 urte.\nDonostiako Ekintza ikastolako danborradak orain dela 25 urtetik jo du urtero urtarrilaren 20an Sarriegiren martxa Donostiako Ertzain-etxearen aurrean. Aurten ere, Ekintzako danborradari Ertzain-etxeko nagusiak, Patxi Ardanazek, egin zion harrera, bai eta gau berezi horretan bertan lanean ari ziren agenteek eta agintariek ere.\nBestalde, datorren urtarrilaren 25ean beteko ditu Ertzaintzak Donostian hedatu zeneko 25. urteurrena. Donostiako Ertzain-etxea Ondarretan instalatu zenetik, Ekintza ikastolak zintzo bete du bere hitzordua, eta urtero interpretatu ditu bere partiturak San Sebastian eguneko iluntzeko zortzietan.\nEkintza ikastetxeko danborradak aurten ere Donostiako Ertzain-etxearen aurrean egin zuen geldialdia\nEHUko eta Ekintza ikastetxeko danborradak Donostiako Ertzaintzarekin duten urteko hitzordura joan dira


Erretzaile pasiboak: Osasuna giroko tabako-keak ere kaltetzen du | Aldizkaria | EROSKI CONSUMER\nErretzaile pasiboak: Osasuna giroko tabako-keak ere kaltetzen du\nLegeek tabakoari segada hertsi dioten arren, etxean bertan erretzaile pasibo gehiegi dago oraindik ere\nErretzaile pasiboa, beste norbaitek erretzen duen tabako-keen ondorioz, aire kutsatuaren efektuak -laburki bada ere- jasan ditzakeen pertsona da. Arazo nagusia, ordea, osasunari eragiten dion kalte nabarmenaz gainera, datu zehatza ez ezagutzea da: ez dakigu zigarro baten kea zein unetatik gertatzen den arriskutsu edo kaltegarria eta zein unetatik bihurtzen duen aldameneko pertsona erretzaile pasibo. Abenduaren 26ko 28/2005 Legea, Tabakismoaren aurreko osasun neurriak ezarri eta tabakodun produktuen salmenta, hornidura, kontsumoa eta publizitatea arautzen dituen Legeak ez du mugarik zehaztu, baina tabakoaren kontsumoa estutu du. Lantegietan erretzea debekatua dago eta jatetxe eta antzekoetan, berriz, dimentsioen araberako baimen-mugak arautu dira. Halaz ere, erretzaile ez diren pertsonen aldeko aurrerakada horiek gorabehera, giroko tabako-kea (GTK) zirrikituren bat edo bestetik sartuko da.\nHorietako bat Legea bera da, taberna eta jatetxeetan erretzea erabat debekatu ez duelako eta, horrek, lan jardunaldian aire kutsatua arnastu behar duten langileak diskriminatzen ditu. Beste ataka edo zirriztua norberaren etxea da, bertan erretzen duen senideak gainerakoei ke toxikoaren arriskua noziarazten baitie.\nBi motatako erretzaile pasiboak dira: helduak -beren arriskuez jakitun izan, beren eskubideak jakin eta exijitu behar dituztenak- eta haurrak -bere burua ezin defenda dezaketenez, beren osasuna gurasoek eta zaindariek babestu behar dute-. Nolako izaria du arazoak, ordea? Populazioaren zein portzentajek erretzen du nahigabe? Espainian biztanleriaren %35 erretzaile dela kalkulatu izan da, eta %65ek aldez edo moldez tabako-kea nozitzen du, Kataluniako Onkologia Institutuak (KOI) Espainia osoko 2.500 pertsona heldurekin eginiko azterlanaren arabera.\nErretzaile pasiboa maiz ez dago jabetuta tabako-kearen eraginpean bizi izateaz. Dena den, kotininaren (listu eta odoletan datzan nikotinaren metabolitoa) neurketa egiten den bakoitzean, jakin gabe ere pertsona asko -haurrak, batik bat- erretzaile pasibo direla atzematen da. Espainiako haurren erdiak baino gehiago dira erretzaile pasibo, Minbiziaren Kontrako Espainiar Elkarteak landutako datuen arabera.\nTabakismo pasiboak gaitzen garapena areagotzen laguntzeaz gainera, hil ere egiten du. Tabako-kearen eraginpean etxean zein lantegietan nahi izan gabe egoteak, Espainian urtero-urtero gutxienez 1.228 pertsona hiltzen ditu gaixotasun kardiobaskularren eta birikako minbiziaren ondorioz. Kalkulu hau beheranzkoa da, dena den, urtean hiltzen diren gizakiak 3.237 ere izan litezkeela kalkulatzen baita, aisialdi lekuetako tabakismo pasiboak eraginiko heriotzak eta beste hainbat faktore aztertuz gero.\nErronka, norberaren etxe zuloan\nErretzaile pasiboek nozitzen dituzten tabakoaren ondorio larriak geroz eta hobeto ezagutzen diren arren, arriskuak desagertzeko neurri eraginkor bakarra giroko tabako-kearen eraginpean ez egotea da. Eta, gaurkoz bederen, erretzaile pasiboari balizko birikako minbizia edo bestelako gaitzak era goiztiarrean detekta diezazkiokeen azterketa eraginkorrik ezagutzen ez denez, erregela behinena argi dago: giro kutsatuaren eraginpean ez egotea.\nEuropar Batasunean, urtero, gogoz kontrako tabakismoaren ondorioz 19.000 pertsonatik gora hiltzen direnez, erretzaile pasiboen eskubideak zaintzea herri-osasun alorreko lehen mailako betebeharra da. Helburu horrekin, hain zuzen, "Help, tabakorik gabeko bizitzaren alde!" ekimena bultzatu du.\nEskola horretan ikusten den legez, pertsona erretzaile bat izan den gelako airea egurasteak ez du balio airea garbitzeko ere. Keak sortarazitako usaina moteldu egiten bada ere, haren osagai kimiko toxikoak partzialki baizik ez dira suntsitzen. Gelako aireak -eta, airearekin batera, bertan direnentzako eragin kaltegarriek- kutsaturik irauten du, baita erretzailea bertatik irten eta handik denbora asko pasatutakoan ere.\nEspainiak baino dezente lege zorrotzagoak onetsi dituzte herrialde askok: Irlandak, Italiak eta beste batzuek toki publikoetan (ostalaritzako establezimenduetan barne) erretzea zeharo debekatua dute. tabakoa etxean arriskutsua izateaz jabeturik, Estatu Batuek, Australiak eta Zeelanda Berriak, publizitate kanpainen bitartez etxebizitzan ere erretzaileek erretzeko ohitura kontrola dezaten ohartarazi dituzte: debekatu ez dute egin baina mugak ezar daitezen aholkatzen dute. Espainian, berriz, alor pribatuan tabako erretzearen auto-arautze hori ez dago landua oraino. Erretzaile pasiboen erronka etxe zuloan hainbat arau -beraien legea- adostea da.Helburu horrekin, hain zuzen, "Help, tabakorik gabeko bizitzaren alde!" ekimena bultzatu du. Ildo beretik, CONSUMER EROSKI-k ERRETZEN UZTEKO kontsumitzaile-eskola antolatu.\nKea eta minbizia\nErretzaile pasiboak arropan edo etxebizitzan zehar barreiatzen den kiratsaren ondoriozko efektuak baina gehiago eta larriagoak nozitu behar izaten ditu. Erretzen ez duen biztanleria babesteko eta kerik gabeko espazio komunak zaintzeko legeen onespenak, osasunarentzako ondorio kaltegarriekin loturiko funts ugari eta sendoak dauzka.\nZigarro-kearen %85 zupaden artean sortzen da. Hautsontzian datzan edo erretzaileak hatzen artean daukan zigarroari darion keak erretzaileak irensten dituenak baino substantzia toxiko gehiago sortarazten ditu, Europar Batasuneko "Help, tabakorik gabeko bizitzaren alde!" ekimenaren arabera. Adibidez, lan-ordutegiko giroko tabako-kea jasan behar duen taberna edo kafetegiko zerbitzari batek egunean hiru eta bost zigarro artean erretzen dituen pertsonak bezainbeste nikotina irensten du eta, horrenbestez, tabako-dosi horien inhalatzeari dagozkion arriskuez ere kutsatzen da. Giroko tabako-keak daukan nikotinak nerbio-sistema zentralaren baitan droga gisa eragiten du, morrontza sortaraziz: horregatik da horren zaila erretzeko ohitura uztea.\nNolanahi ere, nikotina ez da kalte gehien eragiten duen substantzia: zigarroari darion keak dituen 4.000 osagai toxikoetatik hogei inguru identifikatu dira gizakiaren baitan minbiziaren sortzailetzat (beste hogei bat animalientzat dira arriskutsuak), Osasunaren Mundu Erakundearen (OME) menpeko den Minbiziaren Ikerkuntzarako Nazioarteko Agentziaren (MINA) arabera. Giroko tabako-ke horretan presente dautzan minbizi-sortzaileen artean nitrosaminak, alkitrana eta bentzopirenoak agertzen dira eta, horiekin batera, 2-Naftalina, 4-Aminobifenil, artsenikoa, kadmioa, binilo-kloruroa eta kromoa, Minbiziaren Kontrako Espainiar Elkarteak zehaztu duenez.\nToxikoen zerrenda luzea denez, giroko tabako-keak minbizia biriketan ez ezik, ahoan, laringean, faringean, hestegorrian eta, areago, arnasketa-aparatutik gertu ez dauden beste hainbat organotan ere -pankreasean edota maskurian, adibidez- sortaraz dezake. Tabakoaren osagaiak odoletan barrena doaz eta urruneneko organoetaraino iristeko gauza dira. Eztabaidagai dago oraino giroko tabako-kea populazio orokorraren urdail eta koloneko minbizien eta emakume gazteen bularreko minbiziaren arrisku-faktoretzat jo daitekeen. Erretzaile ez direnen aldean, erretzaile pasiboek biriketako minbizia garatu eta infartuak nozitzeko %80 arrisku handiagoa dutela frogatu berri da, gainera.\nMinbizia ez da, ordea, tabakoak osasunean izan dezakeen ondorio kaltegarri bakarra: biriketan kalte egin eta arnasketa-aparatuan tumorez bestelako patologiak ere eragin ditzake, hala nola biriketako gaitz buxatzaile kronikoa (BGBK), berrogeita hamarretik hirurogei urtera bitartean progresiboki eta atzera buelta gabe agertzen dena eta bera nozitzen duten pazienteengan eragozpen latzak sortarazten dituena.\nOso litekeena da gaitz kardiobaskularrak eta garunbaskularrak ere tabakoak sortaraziak izatea: bularreko angina, miokardioko infartu akutua edota garuneko infartua. Tabakoak eragiten duen zuzeneko hanturak odol-hodien hormak (endotelioa) hondatzen ditu eta arterioesklerosiaren (arterien estutzearen) mesedetan jokatzen du; beraz, sistema kardiobaskularrari kalte eragiten dioten osagaietako askorekin (alkoholarekin, adibidez) batera dihardu, eta ezbehar kardiobaskular eta garunbaskularren arriskua areagotzen du.\nNorbaitek erretzeari edo tabako-kearen eraginpean egoteari uzten dionean sistema kardiobaskularrak jasan beharreko arriskua arindu eta erretzaile ez direnen parera egokitzen bada ere, biriketako minbiziarekin ez da beste horrenbeste gertatzen: baliteke erretzaile izan den pertsonak erretzen zuenetik hamar urtetara (baita gehiagotara ere) gaitz onkologikoa agertzea, horren indukzio aldia luzeagoa baita.\nBularrekoak, haurrak eta haurdunak\nPopulazio sektore zenbait -bularrekoak, haurrak eta haurdunak, adibidez- tabako-kearen eraginaren aurrean kalteberagoak izaten dira. Keak horien osasunean eragin larria edo, areago, hilgarria izan dezake. Bularreko haurrei dagokienez, azterlan batzuek frogatu dute gurasoen tabakismoa dela horrelako haurtxoen bat-bateko heriotza eragin dezakeen faktoreetako bat.\nZaintzaileen -kanguru, guraso, aitona-amona eta bestelako senideen- tabako-kearen eragina jasan behar izaten duten haurretan otitis eta arnasketarekin loturiko gaitzen agerpena gainerakoetan (oso litekeena baita haur asmatikoek besteek baino episodio ugariagoak nozitzea). Erretzaile pasibo diren emakume haurdunek, berriz, haurdun erretzaileek bezainbesteko arriskua dute denbora bete baino lehenago erditzeko eta, noski, haurtxoak malformazio eta pisu urriarekin jaiotzeko.\nErretzaile pasiboentzako aholkuak\nTabakoak osasunari eragiten dizkion kalteez jabetzea.\nArau behinena: ahal den guztietan tabako-kearen eraginpean ez egotea.\nErretzaileak zigarroa piztu behar duela hautematen denean, edukazio osoz, hori egin ez dezan eska dakioke.\nErretzea debekatua dagoen tokietan, legearen arabera, erre ez dadin exijitu beharra dago.\nErretzaileek gainerakoen eskubideak errespetatzen ez dituztenean, lege urraketa hori dagokion organismoaren -Udala edo osasun agintaria- aurrean salatu beharra dago.\nEtxean arauak xedatzea, hala nola, erretzeko zonak eta ordutegiak mugatzea: balkoi edo leihoan eta sukaldean, adibidez, adin txikikoak ketatik babesteko.